Matkalla: helmikuuta 2017\nTietokilpailukysymys elokuvaihmisille: mitä erityistä on elokuvassa Port of New York?\nTätä kysymystä pohdin, kun käännyn Aleutskajakadulta porttikongiin.\nPorttikongista ylöspäin on Yul Brynnerin synnyinkoti. 1950-70-luvuilla amerikkalaisissa elokuvissa sankareita ja kovanaamoja näytellyt kaljupää on kotoisin Vladivostokista.\nPorttikongin kulmalla sijaitsee - parturi. Veikkaan että siinä osataan ainakin ajaa tyylikäs kalju.\nTässä talossa asui Julij Borisovitsh Briner\nNyt onkin jo annettu vinkkejä alun kysmykselle. Port of New York on Brynnerin ainoa elokuva, jossa hänellä oli tukkaa päässä. Elokuva on myos miehen ensimmäinen, vuodelta 1949.\nPuolen miljoonan asukkaan Vladivostokissa on vilskettä. Kaupunki valmistautuu Aasian ja Tyynenmeren maiden huippukokoukseen. Niinpä kaupunki on paikoin pelkkää rakennustyömaata.\nSiltatyömaa vuonna 2011. Nyt näyttänee toisenlaiselta.\nVladivostok perustettiin 1860. Kaupungin rakensivat silloin lähinnä kiinalaiset.\nNyt kaupunki kuhisee jälleen kiinalaisia. Piikkaamassa betonia, palottelemassa rälläkällä katukivia, rakentamassa hulppeaa siltaa Russki-saarelle.\nKaupunki näyttää muutenkin kansainväliseltä. Ydinkeskustassa sijaitsevaan satamaan oli eilen rantautunut amerikkalainen loistoristeilijä, jota paikallisetkin saapuivat joukolla ihmettelemään.\nKaupunki oli täynnä pieniä turistiryhmiä, joiden kunkin oppaat kantoivat numerokylttiä. Täällä on myös saksalaisia turistiryhmiä sekä tietenkin japanilaisia.\nPerustamisen jälkeiset ensimmäiset vuosikymmenet Vladivostokilla oli paljon kiinteämmät suhteet esimerkiksi Shanghaihin ja Hongkongiin kuin Moskovaan. Naapuriensa avulla Vladivostok pyristeli kommunisteja vastaan lokakuuhun 1922 asti.\nSittemmin kaupunki suljettiin täysin ulkomaalaisilta. Vasta Neuvostoliiton tuhouduttua tänne pääsee taas. Esimerkiksi ihmettelemään neuvostosukellusvenettä.\nSukellusvene S-56 on nykyään museona.\nRautatie tänne saapui 1891. Bloginpitäjä vähän myöhästyi, mutta tilanne on korjattu.\nKuparinen kyltti 9288 kertoo matkan Moskovasta.\nPäätepiste. Ei ollut paskempi reissu.\nLähettänyt Matkalla klo 1.02 1 kommentti:\nHautausmaa näkyy lentokoneesta hieman ennen kuin kone laskeutuu Habarovskin kentälle. GULAG-kaupungista on päästy pois. Hengissä ja onnellisesti.\nHetken näytti jo hankalalta.\n"Technical problems", sanoo virkailijanainen Magadanin lähtöselvityksessä.\nHän soittaa jonnekin, katsoo lippuani, puistaa päätään. Siirtää lippuni ja passini sivuun, osoittaa sormella, etta siirryhän hetkeksi sivummalle.\nKaksi tuntia myöhemmin nojaan edelleen seinään hieman "sivummalla". Kaikki muut matkustajat ovat jo päässeet lämpimämmälle puolelle odottamaan koneen lähtöä. Ulkona paukkuu pakkanen, ja pureva tuuli tuo sitä sisään. Takkini ja lakkini ovat lämpimästi pakattuina rinkassa.\nLopulta, vähän ennen kuin meinaa mennä hermo, saan koneeseennousukorttini ja passini. Rinkkani lähetetään ruumaan. Olen vapaa siirtymään turvatarkastukseen ja koneeseen. Bisnesluokan paikalle, kaiketikin jonkinlaisena lohdutuksena.\nJo kolme päivää aikaisemmin olin pelästyä. Kun tarkistin lippujen saatavuutta travellinkin sivuilta, siellä luki että ei vapaita paikkoja. Eikä Magadanista poistumiseen ole paljon vaihtoehtoja.\nOnneksi tänä päivänä sentään on vaihtoehtoja, toisin kuin GULAG-kaudella.\nMagadanissa on yksi matkatoimisto, joka löysi minulle lipun. Joka lopulta kelpasi. Thanks Anna. With some problems I was able to get a flight to Khabarrovsk.\nToisaalta eivät Magadanista kaikki tänäänkään lähde pois vaikka pääsisivät. Kaupungin asukasluku on Neuvostoliiton hajoamisen jälkeen pudonnut kolmasosan vähän yli 100 000:een.\nVadim Kozin on eräs, joka päätti jäädä. Ehkä joku teistä tunnistaa Kozinin.\nKozin oli maineikas laulaja sotien aikaan. Hän jopa pääsi esiintymään Churchillin syntymäpäiväjuhliin. Vain Bing Crosby oli yhtä suosittu, sanottiin.\nChurchillin tapaaminenko oli liikaa, mutta pian Kozin katosi suurelta yleisöltä. Hänet kuljetettiin Magadaniin, jossa hän joutui GULAG:iin.\nOnnekseen Kozin pääsi Magadanin teatteriin laulajaksi. Iltaisin hän esiintyi teatterissa, yöksi hän palasi joukkotelttaan. Vankitoveriensa seuraan.\nMagadanin teatteri oli noihin aikoihin erinomainen, sillä useita kulttuurialan huippuja karkotettiin Moskovasta. Stalin varmaankin piti heidän suosiotaan uhkaavana.\nKozin lopulta vapautettiin kymmenen vuoden vankeuden jälkeen. Hän pääsi kiertueille Siperiaan mutta ei Moskovaan asti. Myöskään hänen nimeään ei saanut mainita lehdissä.\nNiinpä pitkälle 60-lukua suuri yleisö kuvitteli Kozinin kuolleen jo aikoja sitten. Kun vihdoin selvisi, että mies on elossa, hän alkoi saada runsaasti kirjeitä vanhoilta ihailijoiltaan.\nKozin esiintyi ja sävelsi 90-luvun alkuun asti, jolloin hän kuoli yli 90-vuotiaana. Hän ei enää halunnut muuttaa pois Magadanista, vaikka mikään ei sitä enää estänyt.\nKozinin koti on nykyään museona, jossa voi myös kuunnella hänen laulujaan.\nHabarovskissa on erinomainen historian ja biologian museo, jota pidetaan parhaana Venäjän kaukoidässä. Tsaarien ja kommunistien saavutukset kerrotaan, pienten heimojen elintapoja kuvataan, täytettyjä eläimiä on tiikereista karhuihin.\nMutta sanaakaan ei ole GULAG:sta, vaikka täälläkin 50-luvulla vankileireillä asui enemman väkeä kuin muuten kaupungissa yhteensä.\nMagadanissa on useita muistomerkkejä. Kolyman alueella historia tunnutaan kerrottavan paljon todellisemmin kuin missään muualla Venäjällä.\nKoskettavin on Magadanin ulkopuolella oleva kymmenmetrinen patsas, joka kauempaa näyttää itkevältä mieheltä. Läheltä voi todeta, etta silmien alla valuvat kyynelet ovat vankeja. Toinen silmä on kuiva, mutta silmän eteen vedetty risti muodostuu kaltereista.\nMagadan ja Kolyma ovat Venäjän Auschwitz. Tosin venäläisille sitä ei kerrota.\nHabarovsk on miellyttävin kaupunki, mitä Venäjällä olen tavannut. Hannu Jortikka ei tehnyt huonoa valintaa tänne tullessaan. Varsinkin kun joukkue voittaa.\n"Hannu Jortikalle", nostaa isäntäni Jevgeni maljaa. Han esittelee Amur Habarovskin kausikorttiaan.\nCouchsurfingin kautta tapasin mukavia ihmisiä.\nHarmi, että Jortikka ja Amur ovat vieraskiertueella, kun olen Habarovskissa. En pääse tapaamaan valmentajaa enkä näkemaan, miten Jevgeni, Esa Tikkasen näköinen mies, kokee pelin.\nAreena on komea. Yritän sisään.\n"Et voi menna, halli on kiinni".\nMutta vain vilkaisisin ovelta.\n"Njet. Siellä valmistellaan konserttia, ei pääse", vahtimestari pysyy tiukkana.\nHabarovskiin satoi yöllä ensilumi, joka päivän aikana suli pois. Amurilta puhaltaa hyytävästi.\nRannan terassit ja hiekkaranta ovat tyhjentyneet. Kesällä täällä lienee täyttä.\nMonta lenkkeilijää näkyy sunnuntaiaamuna rannalla, kun siellä hiljaa kävelen. Ensimmäiset hölkkääjät, jotka Venäjällä olen nähnyt.\nLounasaika koittaa. Ehkä tuonne: Doping Bar lukee isosti seinässä. Hotel Intouristia vastapäätä.\nLähettänyt Matkalla klo 1.31 Ei kommentteja:\nLuurangoista rakennettu valtatie\nOhotanmeren aava ulappa näkyy kahden kukkulan välistä. Ulapalla makaa kaksi pientä, lumen peittämää valkoista saarta. Vielä kävely mäkeä alas.\nTakana on 42 päivää. Itämereltä läpi Venäjän. Kauas. Eräänlainen maraton tämäkin.\nUlapalta tulivat GULAG-kuljetukset Stalinin aikana. Miljoonat vangit, joista vain harvat palasivat.\nNyt ulapalla odottaa rahtilaiva.\nKyykistyn meren rantaan. Jo lähes kuoliaaksi vaimentunut aalto pyyhkäisee sormiani. Vesi on jääkylmää. Vieressä kiljuvat lokit muukalaista ihmetellen.\nKiirehdin Tonjan perässä koulun käytävää. Astun luokkaan, joka on täynnä kymppiluokan oppilaita. Olen juuri saanut kuulla olevani vieras, kertovani englannin tuntiaan viettäville koululaisille matkastani. Suomesta. Tai mistä vaan. Mistä oppilaat haluavat kuulla.\n"Ville Haapasalo. Bodom. Nokia."\nUst-Neran koulun oppilaat tietävät jotakin Suomesta, kun kysyn. Oslo, he veikkaavat pääkaupungiksi.\nUst-Neran kohdalla kohtaavat Nera- ja Indigirka-joet.\nUst-Nera on Kolymskaja Trassan, Kolyman valtatien varrella. Jos löydät kartalta Jakutskin ja Magadanin ja piirrät niiden väliin viivan, Ust-Nera on viivan puolivälistä jonkin verran pohjoiseen. Kumpaankin kaupunkiin matkaa on yli tuhat kilometriä.\nTeinit ovat teinejä täälläkin. Tytöt ovat nuoria naisia, näyttävät samanlaisilta kuin Moskovassakin. Vahva meikki kasvoissa, monen hame yltää korkeintaan puolireiteen.\n"Joka vuosi mietin poismuuttoa", sanoo Tonja, englannin opettaja.\nKolmekymppinen Tonja on täältä kotoisin. Suorastaan keskeltä ei mitään. Kirjoitettuaan ylioppilaaksi hän sai Ust-Neralta tukea opintoihinsa sillä ehdolla, että hän lupautui tulemaan valmistuttuaan kolmeksi vuodeksi tänne opettamaan. Nyt Tonjalla on menossa seitsemäs vuosi.\n"Täällä minulla kuitenkin asiat ovat hyvin. Ystävät, hyvä työpaikka", Tonja luettelee.\nLenin valvoo. Ust-Nerassakin.\nTalvi on ankara. Talvea 12 kuukautta, loput kesää, kuuluu paikallinen sanonta.\nTodellisuudessa lumi peittää maata kahdeksan kuukautta vuodesta. Pakkasennätys on 71 astetta.\n"Jos pakkasta on yli 50 astetta, lasten ei tarvitse tulla kouluun. Minun täytyy tulla silloinkin, Tonja sanoo.\nKuusikymppisella Olgalla on kolme kultahammasta, neljä aikuista lasta ja kolme päivää sitten taloon hankittu löytökoira. Pentu vielä.\nOlgan (oik.) luona asuin Ust-Nerassa. Tonja ja Natalia puhuvat englantia ja auttoivat paljon. Daria on Olgan tyttärentytär.\nUst-Nerassa olen majoittunut hänen luokseen.\n"Miksei sinulla ole perhetta? Missä lapset? Kuka sinusta pitää huolta, kun vanhenet, Olga antaa kokeneemman ohjeita.\nElekielellä. Sanakirjan avulla. Englantia hän puhuu saman verran kuin minä venäjää.\nOlgan asuttama talo on ruma niin kuin kaikki talot Ust-Nerassa. Mutta asunto on lämmin, kotoisa, viihtyisä. Keittiö ja kylpyhuone ovat tasoltaan länsimaisia.\nOlga valmistaa pelmenejä. Paistaa kananmunat, johon annokseen hän on lisännyt paksuja salamin viipaleita. Petaa lämpimänn petin vierashuoneen sohvalle.\nTonjan koulupäivä on ohi. Han tulee oppaakseni paikalliseen museoon, jossa on täytettyjä eläimiä, muun muassa karhu, valokuvia kaupungin historiasta siitä lähtien kun GULAG-vangit sen rakensivat 1930-luvulla. Ja tietenkin osasto GULAG-esineitä ja -tarinoita.\nOn vangin numero 1280 omistama lakki (joka on minun päähäni aivan liian pieni), kuvia Stalinin hautajaisista joita kuvassa oleva nayttavat surevan.\nKolyman valtatien alueella kaikki kaupungit ja tiet ovat vankien rakentamia. Ust-Neran teatterissa vangit näyttelivät, urheilukilpailuissa vangit kilpailivat.\nTäällä ei muita silloin asunut. Vankeja ja vartijoita.\nEnnen kuin täälä löydettiin timantteja. Ja samalla huomattiin, etta maaperä on arvokas mineraaleista.\nNelikymppinen Sergei, Olgan poika on kaivosten pelastusmies. Hän esittelee valokuvia kaivoksilta, punttisaleista, pelastuasemilta.\nUst-Neran lähistöllä on viisitoista kaivosta. Onnettomuusherkkiä.\n"Työni on vaarallista," Sergei myontaa.\nSeuraavassa kuvassa on karhu. Tapettu.\n"Tämä karhu tappoi poliisin", Sergei kirjoittaa tietokoneelleen venäjäksi. Käännöshjelma kertoo sen minulle englanniksi.\nKarhuja seudulla on paljon. Nyt juuri niitä voi olla liikkellä, nälkäisinä ne hakevat ruokaa ennen kuin laskeutuvat talviunille.\nKolyman valtatie on pitkä ja rankka kulkijalle. Erityisen rankka se oli rakentajille. Kun vangit tuotiin laivoilla Magadaniin, he siirtyivat lännemmäs, monet tietöihin. Vangeista arvioidaan kahden miljoonan kuolleen ankarien olojen alueella.\nKolyman valtatien sanotaan olevan "road of bones", tie ihmisluista rakennettu.\nLuurangoista rakennettu valtatie aiheena myös taulussa.\nVangit muuallakin Siperian vankileireillä tiesivät pelätä Kolymaa. Täältä ei yleensä palattu.\nSiperia opettaa, sanotaan. Kolyma opettaa, Siperiassa sanotaan.\nPakeneminen oli mahdotonta. Talvella sen estivät hyytävä pakkanen ja vuoret. Kesällä armottomat suot, hyttyset, pitkä matka ja vuoret.\nMagadania kutsuttiin saareksi. Meri oli täältä ainoa reitti. Vankileirien saaristoa.\nKello on puoli yhdeksän aamulla. Istun pakettiauton etupenkillä.\nKatson edessä olevaa kylttia: Nekunja-joki. Olen katsonut kylttiä pian jo viisi tuntia.\nOlemme edenneet 600 kilometriä Jakutskista. Matkaa on tehty 12 tuntia.\nViisi tuntia sitten auto yritti nousta mäkeä Verhojanskin vuorilla. Takapyörät pyörivät tyhjää, ja auto kääntyi liukuun alamäkeen. Vieressä oli pimeää, mutta aamulla tulisin huomaaman: rotkohan siinä.\nUusi yritys, yhtä huono lopputulos.\nKuski kuorsaa vieressäni penkillään. Takana on viisi muuta torkkujaa.\nToivottavasti kuskilla on kikka kakkonen.\nJakutskista lähdön jälkeen pian pääsimme Lena-joelle. Joki on iso, eikä sen yli mene siltaa. Mutta lossihan sopivasti odotti aaltoilevan joen rannassa.\nKun päästiin liikkelle, ei mentykään suoraan joen toiselle rannalle vaan puolitoista tuntia kohti yläjuoksua. Etelän suuntaan.\nToisen kerran ylitimme joen lautalla illan hämärtyessä. Tyyntä Aldan-jokea kuljimme peräti kaksi tuntia.\nSateen pehmittämä ranta aiheutti lastausongelmia. Lautturit yrittivät auttaa työntämällä puita pyörien alle, työntämällä autoja ja siirtämällä lautan paikkaa.\nAutomme matkustaja Vova jo viittoilee. Mäki on kunnossa. Lähdemme viiden tunnin tauon jälkeen liikkeelle. Tiekarhu on käynyt möyhentämässä mäen, ja huonoillakin renkailla siitä pääsee ylös.\nMaisemat ovat upeaa vuoristoa. Vastasatanut lumi kaunistaa maiseman entisestään.\nTien varrella on useita hautamuistomerkkejä, joissa on auton ratti kiveen kiinnitettynä. Nyt näkyy uusi variaatio: muistolaatan edessä on lentokoneen siivet.\n"Alaskasta tullut lentokone putosi tänne", kertoo kuljettaja.\nOnnettomuus sattui sota-aikana, kun maahan tuli apua Yhdysvalloista. Natseja vastaan oltiin liittolaisia.\nKolyman valtatiella ei ole julkista liikennettä. Tiellä ei ylipäänsä ole paljon autoja. Välillä saattaa kulua tuntikin, ettei tule ensimmaäistäkään autoa vastaan.\nTien varren ruokapaikka.\nLiikkumaan pääsee takseilla, jotka löytää lehti-ilmoituksista. Systeemi toimii.\nMatka Jakutskista Magadaniin kesti viisi vuorokautta, josta autossa istuin 50 tuntia. Nopeutta autolla yleensä oli 50-60 kilometriä tunnissa. Sen parempia teitä ei ikiroudan päälle rakenneta.\nTie- ja siltatöitä tehtiin monin paikoin. Tie on varsin hyvä. Ainakin huomattavasti parempi kuin Magnus Londenin matkan aikana 1995.\nSusuman on Ust-Neran ja Magadanin puolivälissä.\nLähettänyt Matkalla klo 6.28 Ei kommentteja:\nJakutskin iltapäiväaurinko lämmittää. Voisiko jopa avata fleecen vetoketjua ja olla t-paitasillaan?\nJakutsk on maailman kylmin kaupunki. Lumi peittää kaupunkia kahdeksan kuukautta vuodessa. Tammikuussa 40 asteen pakkaset ovat normitila. Neljä vuotta sitten taalla mitattiin 67 asteen pakkaslukema.\nNyt ei ole lunta. Eikä edes pakkasta, paitsi öisin.\nIkiroudan tutkimuskeskuksessa sen sijaan on 12 astetta pakkasta. Laskeudumme portaita 12 metrin syvyyteen, jossa säilytetään kopiota mammutinpoikasesta.\nPuolivuotiaana kuollut mammutti eli 39 000 vuotta sitten Kolymajoen seudulla. Merkittävä löytö tehtiin 1977 kultakaivausten yhteydessä Susumanin lähellä.\nMammutin ruumis oli säilynyt jäässä erinomaisesti. Alkuperäinen löydös on viety museoon Pietariin.\nInstituutin luolastossa on esillä myös 10 000 vuotta vanhaa puuta. Palanen löytyi, kun luolastoa kaivettiin.\nLänsi-Euroopan kokoisen Jakutian maaperästä 90 prosenttia on ikiroudassa. Koko Venajästä ikirouta pitaa vallassaan 60:tä prosenttia maa-alasta.\nJakutskin kohdalla routa yltää 160 metrin syvyyteen.\nLyhyen kesän ajan Jakutsk on kuitenkin varsin helteinen. Heinäkuussa lämpötila saattaa kohota pitkästi yli 30:n.\nKesän aikana maanpinta sulaa 2,5 metrin syvyyteen.\nTalot Jakutskissa on rakennettu betonisten pilarien päälle. Talojen alla on tyhjää tilaa, betonitolppaviidakkoa, välillä metrinkin verran. Verrattomia leikkipaikkoja lapsille.\nMikäli talo rakennettaisiin suoraan maan päälle, rakennus lämmittäisi maata ja sulattaisi routaa. Sitä myöten talot painuisivat hiekkaan, ja isommat talot saattaisivat romahtaa.\nOudolta Jakutskissa näyttävät myös hopeanväriset putket, jotka kulkevat maan päällä. Paikoin putkiryhmät kulkevat monen metrin korkeudella. Niissä putkissa kulkee kaupungin kuumavesi.\nArkkitehtuurisesti Jakutsk on mielenkiintoinen. Monin paikoin talot ovat yhä neuvostomallia. Sirpit, vasarat ja punatähdet ovat kovaa valuuttaa.\nNiiden oheen kaupunkiin on noussut useita moderneja rakennuksia. Työmaita on käynnissa, ja kaupunki näyttää kasvavan vilkkaasti.\nTäällä kukoistaa timanttibisnes. Jakutiassa on timanttikaivoksia, ja niistä työtä riittää sen verran, että kaupungilla on vetovoimaa.\nVenäjän kaupungeissa on aina "suureen isänmaalliseen sotaan" viittaavat muistomerkit.\nLena-joen risteilijät ovat tyylikkäitä.\nVenäjän kaupungeissa on tietenkin aina myös Lenin.\nAamu Nerjungrissa on tihkusateisen hämärä. Kello on vähän yli kuusi, juna saapui asemalle juuri Tyndinskista.\n"Jakutia, Jakutia", ilmoittaa asemalaiturilla kävelevä mies.\nSeuraan häntä pikkubussiin. Kymmenpaikkaisessa bussissa on kuusi miestä, mutta auto ei jää odottamaan. Edessä on pitkä matka, ja valoisan aikaan olisi hyvä ehtiä pitkälle.\nAamu alkaa pian sarastaa, mutta auton ikkunat pysyvät sateessa hikisinä. Asfalttitietä sentään.\nPian tihku muuttuu rännäksi. Eikä aikaakaan kun tien posket alkavat olla valkoisia. Kellertävät lehtikuuset sävyttävät oudosti maisemaa.\nRäntä muuttuu lumeksi. Pian tiellä on senttien lumivaippa. Urista on vaikea poistua ohittamaan matelevia rekkoja.\nNoustaan ylemmäs. Rekkoja on juuttunut mäkeen. Yksi rekka on tiellä poikittain, takapyörät ojassa.\nPaahdamme eteenpäin. Kukaan ei puhu mitään. Joku yrittää jatkaa yöuniaan. Miehen pää retkottaa ikävästi.\nLounastauon jälkeen maa on jälleen mustaa. Tiekään ei enää ole asfalttia. Niljakas kura heittää jälkensä auton sivuikkunoihin, joista ei kunnolla enää näe läpi.\nKyliä on harvakseltaan, metsää enemmänkin. Taigaa.\nMaisema ei paljon vaihdu mutta sää vaihtelee, kun jatketaan Nerjungrista maantietä pitkin kohti pohjoista ja Jakutskia.\nLounastauolla kolme miehistä ostaa vodkapullon. Päivän ensimmäisen. Yhtäkkiä he ovatkin uteliaita. Ihmettelevät minulta ääneen, mistä tulen, kuka olen.\nJa tarjoavat vodkaa. Pyytävät viereensa istumaan. Äijähalauksia.\nToisen vodkapullon jälkeen kolmikkoa alkaa nukuttaa. Vodkamatkailulla on hyvät puolensa. Selvin päin ei noissa pikkubusseissa töyssyteillä pysty nukkumaan.\nPimeys on jo saapunut, kun tullaan joelle. Jokea ei näy, silla missään ei ole valoja. Kuljettaja kuitenkin tietää ajaa jonkinmoiseen lossiin. Pilkkopimeään.\nPuoleen tuntiin ei tapahdu mitään. Sen jälkeen lossi alkaa pyöriä. Autossa avataan kolmas vodkapullo.\nPuoli tuntia myohemmin ajamme lossista. Joki on ylitetty.\nPuolitoista tuntia viela matkantekoa, yöllä kahden jälkeen saavumme Jakutskiin.\nTakana on 19,5 tuntia istumista, lukuisia kusi- ja tupakkataukoja seka kolme ruokataukoa.\nRuokapaikat olivat yllättävän hyviä siihen nähden että ne sijaitsivat keskellä ei mitään. Mistä niihin löytyy työntekijöitä? Yhdessä ravintolassa tehokas nuori nainen jopa osasi puhua hyvää englantia.\nLähettänyt Matkalla klo 1.52 Ei kommentteja:\nNumero 8: Selanne


AFP: YK:n turvallisuusneuvosto harkitsee 30 päivän pituisen tulitauon vaatimista Syyriaan - Ulkomaat - Ilta-Sanomat\nAFP: YK:n turvallisuusneuvosto harkitsee 30 päivän pituisen tulitauon vaatimista Syyriaan\nVenäjän YK-lähettiläs Vasili Nebenzia arkistokuvassa.\nJulkaistu: 10.2.2018 5:02\nAiemmin Venäjän YK-lähettiläs sanoi, että kuukauden mittainen tulitauko on epärealistinen.\nYK:n turvallisuusneuvosto on ottanut harkintaan päätöslauselmaluonnoksen, jossa vaaditaan, että Syyriassa aloitetaan 30 päivää kestävä tulitauko humanitaarisen avun toimittamiseksi. Asiasta kertoo uutistoimisto AFP, joka on nähnyt asiaa käsittelevän luonnoksen.\nTulitaukoa ovat ajaneet Ruotsi ja Kuwait, jotka ovat myös vaatineet, että saarto muun muassa Itä-Ghoutassa lopetetaan välittömästi. Yli 200 siviilin on kerrottu kuolleen alueella hallituksen joukkojen ilmaiskuissa tällä viikolla.\nAiemmin tällä viikolla Venäjän YK-lähettiläs Vasili Nebenzia sanoi, että kuukauden mittainen tulitauko on epärealistinen. Hän kommentoi asiaa sen jälkeen, kun YK:n avustusjärjestöt olivat vedonneet turvallisuusneuvostoon tulitauon aikaansaamiseksi.\nDiplomaattien mukaan on epäselvää, aikooko Venäjä käyttää veto-oikeuttaan estääkseen harkinnassa olevan luonnoksen hyväksymisen.


Etusivu » Viimeisimmät uutisartikkelit » Terveysuutisia » Poliisi kuljettaa COVID-19-potilaita\nHallituksen uutiset • Terveysuutisia • Uutiset • Turvallisuus • Thaimaan uutiset • matkailu • Matkakohteen päivitys\nPattayan poliisi - Kuva Pattaya Mailista\nNongpruen poliisiasema Pattayalla, Thaimaassa, on siirtänyt vankiensa kuljetusajoneuvon COVID-19-potilaiden hätäkuljetukseen, lisäämällä resursseja ambulanssijärjestelmään, joka on täynnä kriittisiä puheluita.\nCOVID-19-tapaukset lisääntyvät Pattayalla ja yli 300 on raportoitu tänään tiistaina 3. elokuuta 2021.\nSairaalan ambulanssit ja pakettiautot ovat kulkeneet lähes vuorokauden ympäri kuljettaen vakavasti sairaita COVID-19-potilaita.\nPoliisi vastaa sairaalavuoteita odottaville ja kuljettaa niitä, kun ne ovat saatavilla.\nPäivittäiset koronavirustapaukset Pattayalla nousivat yli 300 tänään, tiistaina 3. elokuuta 2021, poliisit ovat nyt alkaneet kuljettaa sairaita Banglamungin sairaalaan.\nSawang Boriboon Thammasathan -säätiön operoimat sairaala-ambulanssit ja pakettiautot ovat kulkeneet lähes vuorokauden ympäri kuljettaen vakavasti sairaita COVID-19-potilaita ja vuodepaikkaa odottavia.\nNongpruen poliisipäällikkö Pol. Eversti Chitdecha Songhong ja Pol. Everstiluutnantti Kengsart Nuanpong vastasi eilen 2. elokuuta Winton Villageen osoitteessa Nong Krabok Soi 10, jossa 71-vuotias nainen hengästyneenä oli odottanut sänkyä Banglamungin sairaalassa. Yksi vihdoin avattiin sinä päivänä.\nBanglamungin piiri, mukaan lukien Pattaya, ilmoitti tiistaina 314 uudesta koronavirustapauksesta, kun Chonburi saavutti uuden ennätyksen 1,359 tartunnalla.


Kellarit - valmiskellarit helposti täältä! | Taloon.com\nEtusivu › Piharakennukset › Muut piharakennukset › 0 tuotetta ryhmässä:\nMaakellari on helppo tapa toteuttaa viileää säilytystilaa puutarhaan tai mökille. Maaperän viileys ja kosteus eivät maksa mitään ja tärkeintä on vain hyödyntää näitä maaperän ominaisuuksia oikein. Sijoituspaikka ja käyttötarve kannattaa miettiä etukäteen huolella. Puustoinen pohjoisrinne on paras paikka.\nMaakellari helposti valmiina pakettina\nJoka Pihan Maakellari -tuotteella toteutus on mahdollisimman helppoa. Yhdellä nostolla saat täysin valmiin maakellarin. Asentaja huolehtii kellarin paikoilleen noston, patolevyn asentamisen ja liitosten teon. Asennustyö kuuluvat kellarin hintaan mukaan. Kellarin katto on kaunis holvikaari, josta sisällä kalkkipinnoituksen alta kuultaa lautakuvio. Kellarin sisäkorkeus seinän vieressä on 1,8 metriä ja holvikaaren keskiosassa 2,2 metriä. Säilytystila on valittavissa kolmesta eri koosta säilytystarpeen mukaan.\nRakentamisesta ja nikkaroinnista puutarhanhoitoon, nettikaupastamme löydät kaiken tarvittavan multasäkeistä naulapyssyihin. Tee ostokset kätevästi netissä, laitamme tilauksesi sinulle tulemaan niin pian kuin mahdollista. Meiltä löydät myös piharakennukset ja työkalut.


Soten hevoset ja kärryt – Politiikasta\n12.12.2017Politiikasta lehtiArtikkelit, Hanna Wass, Heikki Hiilamo0\nSosiaali- ja terveydenhuollon uudistusta kutsutaan syystä Suomen heikoimmin valmistelluksi hankkeeksi. Uudistuksessa on yhdistetty elementtejä, joita on lähes mahdotonta saada toimimaan yhdessä. Nyt sote näyttää jääneen panttivangiksi eri suuntiin vetävien hevosten kärryihin.\nTunnetussa laulussaan Frank Sinatra huokaisee, että jotkin asiat vaikuttavat kuuluvan erottamattomasti yhteen:\nKäynnissä oleva maakuntauudistus ja sosiaali- ja terveydenhuollon järjestämisuudistus sisältää monisäikeisen sikermän toisiinsa koplattuja elementtejä. Niiden yhteensopivuus ei useinkaan ole saumatonta.\nMuodostettujen parien välinen kitka lienee yksi keskeinen syy siihen, miksi hankkeen osat ovat kukin vuorollaan tarttuneet kiinni erilaisiin lainsäädännöllisiin, ideologisiin tai poliittisiin esteisiin. Tammikuussa 2018 soteuudistuksen toimeenpanosta vastaavana alivaltiosihteerinä aloittava Päivi Nerg tiivisti havainnon toteamalla, että kokonaisuus on hämärtynyt yksittäisten ongelmakohtien alle.\nYhdenvertaisuus ja kustannusten kasvun hillitseminen\nJuha Sipilän hallituksen ohjelmassa asetetaan sosiaali- ja terveyspalveluiden uudistamisen tavoitteeksi ”terveyserojen kaventaminen ja kustannusten hallinta”. Molemmat tavoitteet ovat itsessään perusteltuja.\nSuomessa hyvinvointi on vahvasti eriytynyt sosioekonomisen aseman mukaan viimeisen lähes 30 vuoden aikana. Tämä näkyy useissa eri hyvinvoinnin indikaattoreissa, kuten itse koetussa terveydessä ja sairastavuudessa, elintavoissa sekä elinajanodotteessa ja kuolleisuudessa. Myös Suomen terveydenhuoltojärjestelmän nähdään olevan muihin länsimaihin verrattuna epätasa-arvoinen ja epäoikeudenmukainen.\nKoska väestö ikääntyy, palvelujen tarve kasvaa ja rahoituspohja kaventuu, julkisten menojen arvioidaan pitkällä aikavälillä ylittävän julkiset tulot eli aiheuttavan kestävyysvajeen. Tarve sosiaali- ja terveyspalvelujen kustannusten kasvun hillitsemiseen on siten ilmeinen.\nVoidaanko samanaikaisesti parantaa yhdenvertaisuutta ja hallita kustannuksia?\nSote-uudistuksen hyväksyttävyyden kannalta keskeinen kysymys on, voidaanko samanaikaisesti parantaa yhdenvertaisuutta ja hallita kustannuksia. Molempien toteutuminen yksinäänkin on asetettu kyseenalaisiksi.\nVaikuttaa epätodennäköiseltä, että sosiaali- ja terveyspalvelujen resurssit tulisivat uudistuksen myötä kohdentumaan nykyistä suuremmassa määrin haavoittuvaisimmassa asemassa oleville ryhmille. Tähän on kaksi keskeistä rakenteellista syytä: työterveyshuollon jättäminen uudistuksen ulkopuolelle ja asiakasmaksujen väistämättömältä vaikuttava nousu.\nPääosin työnantajien rahoittama työterveyshuolto tarjoaa työssäkäyville maksuttoman ja jonottoman pääsyn yleislääkärille ja tarvittaessa myös jatkohoitoon. Pienestä osasta kustannuksia vastaavat myös ne veronmaksajat, jotka eivät ole työterveyshuollon piirissä.\nMaakuntien rahat tulisivat jatkossa yksinomaan asiakasmaksuista ja valtiolta, jolla on mahdollisuus valvoa tiukkaa kustannuskuria. Palveluiden hinta on tärkeä yhdenvertaisuuskysymys.\nUseissa Euroopan maissa perusterveydenhuolto on käyttäjälle ilmaista. Suomessa asiakasmaksut ovat jo nyt poikkeuksellisen korkeita ja aiheuttavat tosiasiallisia esteitä terveyspalveluiden saamiselle.\nMonet kunnat ovat pyrkineet ratkaisemaan ongelman päättämällä luopua esimerkiksi poliklinikkamaksuista. Tämä tuskin on enää mahdollista maakuntien tasolla, koska niiden rahoitustilanne tulee olemaan hyvin kireä.\nAsiakasmaksujen nostamiseen on kova paine erityisesti hammashoidossa ja avoterveydenhuollon erikoislääkäripalveluissa. Tällä hetkellä omavastuuosuus on hammashoidossa lähes puolet kustannuksista ja erikoislääkäripalveluissa (esimerkiksi silmälääkärit ja gynekologit) noin neljä viidesosaa kustannuksista.\nMikäli nykyiset omavastuut siirrettäisiin asiakasmaksuihin, niiden taso nousee pienituloisille kestämättömäksi. Jos taas näin ei menetellä, vastaava rahasumma on pois jostain muualta sote-järjestelmässä. Myös asiakassetelien lisämaksut voivat muodostaa esteen yhdenvertaisuuden toteutumiselle.\nPienituloisille asiakasmaksut ovat suhteessa suurempi maksurasite kuin muille.\nAsiakasmaksut ovat yleensä käyttömaksuja, jotka eivät ole sidottuja henkilön tuloihin. Pienituloisille asiakasmaksut ovat suhteessa suurempi maksurasite kuin muille. Sote-uudistuksen molempien tavoitteiden – yhdenvertaisuuden ja kustannusten hallinnan – saavuttaminen edellyttää pienituloisten maksurasituksen keventämistä.\nYksi ratkaisu olisi tuloperusteisten asiakasmaksujen käyttöönotto sote-palveluissa. Kun asiakasmaksut nousevat, työterveyshuollon sairaanhoitopalveluiden merkitys korostuu entisestään. Sama koskee yksityisiä vakuutuksia. Vakuutusten avulla paremmin toimeentulevat voivat saada ohituskaistan palveluihin ja osin vapautua korkeiksi muodostuvista asiakasmaksuista.\nMyös alkuperäinen tavoite kustannusten kasvujen hillitsemisestä vaikuttaa lipuvan yhä kauemmas. Niin eduskunnan valtiovaraintoimikunta kuin useat asiantuntijat ovat todenneet, että alkuperäisen kolmen miljardin euron säästöarvion sijaan kustannukset voivat jopa kasvaa sote-uudistuksen myötä. Tietojärjestelmäuudistukseen ladatut kovat säästöodotukset voivat realisoitua vasta viiveellä tai osoittautua liian optimistiksiksi.\nKuten kansainväliset vertailut ovat osoittaneet, Suomen nykyinen sairaanhoitojärjestelmä on kustannustehokkuudeltaan maailman huippua. Näin ollen säästäminen ainakaan terveydenhuollon kustannuksista on vaikeaa, ja toisaalta voi olla mahdotonta rakentaa sellaista sosiaali- ja terveyspalvelujen uudistusta, joka ei lisäisi kustannuksia.\nSuomen nykyinen sairaanhoitojärjestelmä on kustannustehokkuudeltaan maailman huippua.\nMiksi yhdenvertaisuus ja kustannusten hallinta alun perin yhdistettiin toisiinsa, mikäli ne näyttävät käytännössä muodostavan lähinnä vastakohdan Sinatran nimeämille saumattomille pareille?\nKestävyysvaje ja sen kattamiseen tarvittavat säästöt ja toimenpiteet muodostivat eräänlaisen poliittisen mahdollisuusrakenteen sosiaali- ja terveyspalvelujen uudistamiselle. Näin tapahtui varsinkin sen takia, että hallinnossa kyettiin osoittamaan selkeitä osa-alueita, joihin pureutumalla tavoiteltu vaikutus voisi syntyä.\nNäistä keskeisiä olivat palvelujen parempi yhteensovittaminen eli integraatio ja digitalisaation tarjoamat mahdollisuudet. Pyrkimys kestävyysvajeen kuromisesta kapeammaksi oli lähtökohta, joka näyttäytyi myös keskiluokalle mielekkäänä.\nTämä on olennaista siitä näkökulmasta, että universaalin hyvinvointipolitiikan tulevaisuus on ratkaisevasti riippuvainen keskiluokan tuesta. Tämän varmistamiseksi uudistusten tavoitteiden tulee olla paitsi hyväksyttäviä ja uskottavia myös sellaisia, joiden kustannukset jakautuvat keskiluokan kannalta oikeudenmukaisesti.\nMaakuntauudistus ja valinnanvapaus\nSovitun 18 maakunnan mallin keskeinen ongelma on, että osa maakunnista on liian pieniä kyetäkseen yksinään järjestämään niiden vastuulla olevat sosiaali- ja terveyspalvelut. Tätä korostaa se, että maakunnalla ei ole käytössään riittäviä resursseja ja keinovalikoimaa tehtävästä suoriutumiseen.\nMaakunnilla ei ole verotusoikeutta, eivätkä ne voi tarvittaessa rahoittaa palvelujen järjestämistä velanotolla. Kun maakunnat saavat tulonsa yksinomaan valtiolta, syntyy tilanne, jota Valtion taloudellisen tutkimuskeskuksen tutkija Janne Tukiainen on kuvannut ”pehmeän budjettirajoitteen ongelmaksi”.\nKäytännössä valtio järjestää ehdotetussa mallissa sote-palvelut maakuntien kautta.\nTämä tarkoittaa sitä, että maakunnalle ei synny kannustimia säästää, koska rahojen loppuessa voidaan ennakoida valtion tulevan apuun lakisääteisten tehtävien hoitamiseksi. Käytännössä valtio järjestää ehdotetussa mallissa sote-palvelut maakuntien kautta.\nMaakuntauudistuksen mahdollisesti aiheuttamiin ongelmiin on alettu jo varautua ennakolta. HUSin toimitusjohtaja Aki Lindénin mukaan 18 maakunnan malli sisältää silti vain 12 laajan päivystyksen sairaalaa ja viisi yhteistoiminta-aluetta, jotka rakentuvat viiden yliopistollisen sairaalan omistavan maakunnan ympärille. Käytännössä on siis tehty jo suunnitelmia siitä, miten tullaan todellisuudessa toimimaan muun kuin suunnitellun mallin pohjalta.\nMyös valinnanvapauteen liittyy useita ongelmia. Se vaikeuttaa sote-palveluiden integraatiota ja lisää kustannuspaineita. Valinnanvapaus voi parantaa palveluiden saatavuutta, mutta tämä saattaa hyödyttää jo etukäteen paremmassa asemassa olevia.\nVaikka Ruotsissa sovellettava terveyspalvelujen valinnanvapaus eroaa joiltakin lähtökohdiltaan Suomessa esitetystä mallista, etenkin maakäräjien veronkanto-oikeuden osalta, sieltä saadut kokemukset antavat osviittaa valinnanvapauden vaikutuksista myös Suomen kannalta.\nSitran rahoittamassa ja Hankenin tuottamassa yhteenvetoraportissa todetaan, että Ruotsissa yksityisten palvelutuottajien vastaanottokäyntien ja hoitoyksiköiden määrä on kasvanut merkittävästi, laajat valintamahdollisuudet ja nopeampi pääsy hoitoon ovat toteutuneet lähinnä tiheästi asutuilla alueilla, joissa asukkaat ovat jo lähtökohtaisesti terveempiä. Vastaavasti tyytyväisiä valinnanvapauteen ovat suhteellisen terveet ja hyvinvoivat asukkaat, jotka ovat myös keskimääräistä useammin yksityisten palvelujen asiakkaita.\nPaljon hoitoa tarvitsevien asema vaikuttaisi lievästi heikentyneen. Heikommassa sosioekonomisessa asemassa olevat ovat tyytymättömämpiä saamaansa terveydenhuoltoon, mutta vaihtavat silti harvemmin palveluntuottajaa julkiselta yksityiselle puolelle eivätkä välttämättä hakeudu lainkaan hoitoon, minkä on arvioitu johtuvan potilasmaksuista.\nSuomessa valinnanvapauden mielekkään toteutumisen esteeksi voi muodostua terveydenhuollon laaturekisterin puuttuminen, jolloin hoitopaikan joutuu valitsemaan puutteellisen tiedon perusteella. Kuntaliiton tuoreessa tutkimuksessa todetaankin, että sote-uudistusta toteuttavien toimielinten ja vastuutahojen tulisi perustaa viipymättä organisaatio tai verkostomainen projektiluonteinen kokonaisuus Suomen kansallisen terveyshyödyn seurantajärjestelmän suunnittelemiseksi ja toteuttamiseksi kansainvälisten esimerkkien mukaisesti.\nMaakuntauudistuksen ja valinnanvapauden yhdistäminen on aiheuttanut myös uusia ongelmia.\nMaakuntauudistuksen ja valinnanvapauden yhdistäminen on aiheuttanut myös uusia ongelmia. Professori Jussi Huttunen arvioi Helsingin Sanomien haastattelussa, että maakunnat saattavat joutua maksamaan yksityisille sote-keskuksille tyhjästä.\nMaakunta maksaa jokaisesta kirjautuneesta asukkaasta kiinteän korvauksen, vaikka tämä ei esimerkiksi työterveydenhuollon tai hoitovakuutuksen vuoksi käyttäisikään palveluja. Vastaavasti kun yritykset eivät saa korvausta toimenpiteiden vaan pääluvun mukaan, syntyy kannustimia sekä yli- että alihoitoon.\nMaakuntauudistuksen ja valinnanvapauden sitominen palautuu vuoden 2015 marraskuussa tehtyyn poliittiseen kompromissiin, jossa muutettiin hallitusohjelman alkuperäistä linjausta valinnanvapauden toteuttamisesta sote-uudistuksen kolmannessa vaiheessa palveluintegraation ja rahoituksen yksinkertaistamisen jälkeen. Kompromissin syntyminen on oppikirjaesimerkki liikkuvan lähtöruudun dilemmasta (engl. reversion point).\nMikäli neuvottelujen kariutumisesta on jokin muu seuraus kuin nykytilan jatkuminen, yliote on sillä osapuolella, joka pystyy määrittelemään sen, mitä lähtöruutuun palaamisesta seuraa. Marraskuun 2015 hallituskriisissä pääministeri Sipilä totesi neuvottelujen kariutumisen merkitsevän hallituksen eronpyyntöä ja uusia vaaleja. Tämän jälkeen useat kokoomuspoliitikot mutta myös pääministeri ovat toistuvasti tuoneet esiin, että sote-uudistusta ei tehdä ilman valinnanvapautta ja ilman sote-uudistusta myöskään maakuntauudistus ei toteudu.\nAsiantuntijuus ja poliittinen tahto\nYhtäältä yhdenvertaisuuden ja kustannusten hillitsemisen ja toisaalta maakuntauudistuksen ja valinnanvapauden muodostavien parien asettaminen koko sote-uudistusta kannattelevaksi perustaksi on aiheuttanut asiantuntijuuden ja poliittisen tahdon ajautumisen törmäyskurssille keskenään. Tämän seuraukset ovat läpäisseet koko poliittisen järjestelmän.\nSosiaali- ja terveydenhuollon palveluja ja rakenteita on pohdittu lähes kolmessakymmenessä valmisteluryhmässä. Näihin on osallistunut lähes 300 asiantuntijaa, joista pääosa on ollut ministeriöiden virkamiehiä, mutta mukana on ollut runsaasti myös alan asiantuntijoita.\nSamanaikaisesti asiantuntijat ovat toistuvasti valittaneet, että heidän näkemyksiään ei ole riittävästi huomioitu. Tämä on koskenut etenkin sosiaali- ja terveysministeriön asettamaa 13-jäsenistä sote-uudistuksen valmistelun ja toimeenpanon asiantuntijaryhmää, jota on luonnehdittu lähinnä keskustelukerhoksi. Ryhmän rooli on kuitenkin korostunut sen jälkeen, kun siihen kuuluvat asiantuntijat saivat vastakaikua kritiikilleen eduskunnan perustuslakivaliokunnasta.\nSote-uudistusta kutsutaan Suomen heikoimmin valmistelluksi hankkeeksi, mikä on osaltaan kiihdyttänyt keskustelua lainvalmistelun ongelmista. Soten kohdalla valmistelu on kuitenkin ollut virkamiehen näkökulmasta varjonyrkkeilyä: valmistelijat eivät ole tienneet, mitä ongelmaa poliitikot ovat kulloinkin pyrkineet ratkaisemaan.\nSoten kohdalla valmistelu on ollut virkamiehen näkökulmasta varjonyrkkeilyä.\nPoliittiseen tahtoon perustuva kompromissi on jättänyt vähän tilaa asiantuntijuudelle ja nakertanut tietoon pohjautuvan päätöksenteon periaatetta. HUSin hallintoylilääkäri Lasse Lehtonen on kommentoinut tilannetta kysymällä: ”Menemmekö poliittisesti määrättyä tietä, vaikka se tie johtaisi huonosti toimivaan sote-järjestelmään?”\nAsiantuntijuuden ja poliittisen tahdon välisessä jännitteessä eduskunnan perustuslakivaliokunta on noussut eräänlaisen ratkaisijan rooliin. Tämä on yhtäältä epäpolitisoinut soteprosessia, kun perustuslaki on näyttäytynyt uudistuksen taklaajan tai suoranaisen vastustajan roolissa.\nParadoksaalisesti perustuslakivaliokunta ja erityisesti lausuntoja antaneet asiantuntijat ovat kuitenkin joutuneet voimakkaan politisoinnin kohteeksi. ”On hyvä muistaa, että moni asiantuntijakin edustaa myös omaa taustaorganisaatiotaan”, Helsingin Sanomat totesi pääkirjoituksessaan marraskuun lopussa.\nNiin poliitikot kuin toimittajatkin ovat alkaneet kohdella julkisen sektorin edustajia ja lobbareita toisilleen tasavertaisina toimijoina. Samanaikaisesti epäilyt poliitikkojen ja lobbareiden tiiviistä yhteydenpidosta sote-neuvottelujen yhteydessä ovat herättäneet kysymyksiä päätöksentekijöiden integriteetistä.\nVastakkainasettelu ei rajaudu pelkästään asiantuntijoiden ja puolueiden välille vaan sote-ratkaisut ovat aiheuttaneet hajaannusta myös puolueiden sisälle.\nToisaalta on hyvä huomata, että vastakkainasettelu ei rajaudu pelkästään asiantuntijoiden ja puolueiden välille vaan sote-ratkaisut ovat aiheuttaneet hajaannusta myös puolueiden sisälle. Tämä on näkynyt etenkin Meri-Lapin tapauksessa, kun keskustan edustajat äänestivät kunnanvaltuustoissa vastoin puolueensa valtakunnantason linjausta. Hallitus onkin kiristämässä rajoituslakia, jotta vastaavat tapaukset saataisiin estettyä.\nMiten saattaa sotehevoset ja -kärryt synkkaan?\nKestävämmän sote-ratkaisun löytäminen riippuu ennen kaikkea poliittisesta kädenväännöstä kokoomuksen ja keskustan välillä. Jotta kokoomus voisi luopua saavuttamistaan ”eduista” valinnanvapaudessa ja säilyttää kasvonsa poliittisessa pelissä, sen tulisi saada jotakin hyvitykseksi keskustalta.\nTällöin nousee esiin kysymys esimerkiksi mahdollisuudesta karsia alueiden määrää tai ainakin laatia suunnitelma niiden yhdistämiselle. Maakuntamalli muodostaa nyt kuitenkin koko uudistuksen rungon, joten on vaikea nähdä, että siitä kokonaan luovuttaisiin. Toinen vaihtoehto olisi antaa kokoomukselle hyvitys maakuntamallista jossakin muussa muodossa kuin valinnanvapautena.\nIlman uusia avauksia hallituspuolueet ottavat hallitsemattoman riskin siinä, että uudistus tyssäisi jälleen kerran perustuslakivaliokuntaan.\nIlman uusia avauksia hallituspuolueet ottavat hallitsemattoman riskin siinä, että uudistus tyssäisi jälleen kerran perustuslakivaliokuntaan. Tämä voisi kiihdyttää entisestään keskustelua suomalaisen poliittisen järjestelmän ”hallitsemattomuudesta” ja tarpeesta perustaa parlamentaarisen järjestelmän ulkopuolinen elin perustuslain tulkitsemiseksi, minkä Björn Wahlroos nosti aiemmin syksyllä esiin.\nNäissä avauksissa tiivistyy myös sote-valmistelun kannalta keskeinen kysymys: miksi emme luota enää vaaleilla valitun instituution ja sen toimijoiden kykyyn ratkoa konflikteja ja etsiä kestäviä kompromisseja? Perustuslain muuttamispaineen sijaan mielekkäämpi vaihtoehto on kehittää menettelyjä, joilla eri intressiryhmät saataisiin mukaan valmisteluelimiin mahdollisimman varhaisessa vaiheessa.\nMuun muassa vihreiden puheenjohtaja Touko Aalto on esittänyt, että sote-valmistelun pitkittyminen korostaa tarvetta tuoda takaisin komiteatyyppinen valmistelu. Näin turvattaisiin paremmin toimijoiden sitoutuminen prosessiin ja keskinäisen luottamuksen vahvistuminen yli hallituskausien. Nyt sote näyttää jääneen eri suuntaan vetävien hevosten panttivangiksi kärryihin.\nHeikki Hiilamo on sosiaalipolitiikan professori Helsingin yliopistossa ja sosiaali- ja terveysministeriön asettaman sote-uudistuksen valmistelun ja toimeenpanon asiantuntijaryhmän jäsen. Hanna Wass on akatemiatutkija ja yliopistonlehtori Helsingin yliopiston valtiotieteellisessä tiedekunnassa. Kirjoittajat ovat olleet perustuslakivaliokunnan kuultavina sote-valmistelun yhteydessä.


Kehitysehdotukset ja vikailmoitukset - Sivu 33 - Potku.net\nViesti Mika » huhti 30, 2019, 10.57\nTämä ei nyt tähän hetkeen auta, mutta kuulemma tästä tehdään perusominaisuus jossakin tulevassa phpBB-versiossa.\nhttps://www.phpbb.com/community/viewtop ... &t=2437796\nViesti Lasse Candé » elo 16, 2019, 09.49\nMuistelin että oli ketju mainoksettomalle leiskalle etupotkijoille, mutta en löytänyt heti. Ai kappas, se on Puumajassa.\nOK, laitetaan silti tänne avoimelle puolelle, niin pysy framilla se, että etupotkijoille nämä näkymät ovat paljon miellyttävämmät.\nSilti sellainen vikailmoitus, että kun avasin potkun, tuli jokin Bet 365 tms -mainos joka oli about tuon ylimpänä olevan sinertävän valokuvakokoelman kokoinen ja sen yläpuolella. Ja kyllä, kirjautuneessa tilassa.\n(Tätä mainosta ei ole tokikaan enää näkynyt selailun jatkuessa. Ajattelin silti että oli kyse mistä tahansa, tämä voisi kiinnostaa.)\nViesti admin » elo 16, 2019, 09.58\nKiitos ilmoituksesta. Kyseistä mainosta ei pitäisi enää näkyä. Tässä aiheessa voi ilmoittaa jos näin ei ole. Välimuistin ja evästeiden tyhjentäminen on hyvä tehdä sitä ennen.\nViesti Puni » touko 5, 2020, 19.20\nZäp. Joko ajatus linkkari-ruudun laitosta profiili tietoihin on persraiskattu? Haku ei osannu kertoa.\nMielestäni ihan perusteltu härpäke olisi se ja erottuu mukavasti höpöhöpösomepaschasta. Siis LEAN:ia lukuun ottamatta.\nViesti Mika » touko 5, 2020, 21.48\nHmm, tämmöinenhän muuten taisi joskus ollakin, joten mitäköhän sille tapahtui...?\nNo, ehkä se oli lisäosa tai ehkä jokin versiopäivitys poisti lisätyt profiilikentät. Joka tapauksessa phpBB on kehittynyt melkoisesti tässä vuosien saatossa, joten ottakaamme riski ja lisätkäämme tällainen kenttä.\nSana olkoon vapaa (esimerkiksi pitäisikö tämän linkin näkyä keskusteluissa) sitä ennen.\nViesti Lasse Candé » touko 6, 2020, 09.07\nMistä tässä keskustellaan tarkalleen? Onko tämä jokin etupotkijoiden mahdollisuus liottyen potkuun ja LinkedInniin, kun tämä on Puumajassa?\nViesti Puni » touko 6, 2020, 09.10\ntouko 6, 2020, 09.07\nNäin vähän ajattelin. Tai sitten toki saattoi olla niin monimutkainen himmeli tämä foorumi, että menin hämilleni ja valitsin randomilla ensimmäisen mikä osui silmään.\nViesti Mika » touko 6, 2020, 10.59\nOletusarvoisesti phpBB:ssä voi täyttää tiettyjä tuollaisia kenttiä, esim. Facebook ja YouTube. Jos tämän LinkedInin haluaisi siihen kohtaan omia tietoja, pitäisi lautaa puukottaa, sillä tuollaista lisäpalikkaa en löytänyt (ed. on vuodelta 2010; mihin tämä aikaa oikein menee... ). Muuten se voidaan kyllä lisätä omiin tietoihin. Sen paikka omissa tiedoissa sekä sen näkyvyys pitäisi sitten päättää; missä kohtaa juuri se rivi täytetään, näkyykö tieto vain omissa tiedoissa (eli kun klikkaa jonkun nimeä) vai myös julkisesti keskusteluissa ja niin...\nViesti Puni » touko 6, 2020, 11.19\niMo täydellisessä maailmassa nimimerkkiä klikkaamalla pop-uppi joka kysys kumpi kiinnostaa, foorumiprofiili vai jokumuu profiili...\nAjattelin kyllä tommosta tekstikenttää, voi olla itelläkin se 10v aikaa kun viimeksi sohlasin parserin kanssa, siis että sais linkiksi profiilin tietoihin.\nViesti Mika » touko 6, 2020, 11.33\nSe on siellä nyt. Viilataan jos tarvitsee.\nViesti Valvoja » touko 6, 2020, 12.01\nValvontatiimi muutti ketjun otsikkoa. Toivottavasti vastaamaan keskustelun aihetta.\nMika tietänee parhaiten, onko tämä vain etupotkijoita koskeva asia vai sopisiko keskustelu yleisille alueille?\nNiin tai näin, niin mikäli sopii Punille avaajana ja ketjussa kommentoineille Mikalla ja Lasselle, niin siirretään tämä aiheelle sopivammille alueille. Kuittaus tykkäämällä tästä viestistä tai kertomalla ketjussa.\nPotkulaiset jotka tykkäävät kirjoittajan Valvoja viestistä (yhteensä 3):\nPuni • Mika • Lasse Candé\nViesti Valvoja » touko 6, 2020, 17.56\nKertokaa jos siirto tuli väärään ketjuun.\nMuille tiedoksi, tämä viimeisin keskustelu on siirretty Puumajasta. Lisäksi, kuten näkyy, nyt voi lisätä LinkedIn-sivunsa profiilitietoihin\nPotkulaiset jotka tykkäävät kirjoittajan Valvoja viestistä (yhteensä 2):\nPuni • Mika


75,5 m² Sähkökatu 3 B, 33720 Tampere Kerrostalo 3h vuokrattavana - Oikotie 16050261\nVuokrattavat asunnot Tampere Hervanta Sähkökatu 3 B, 33720 Tampere\n780 € / kk75,5 m²\nSähkökatu 3 B, Hervanta, Tampere3h+k\nSähkökatu 3 sijaitsee Hervannassa monipuolisten palveluiden ja oppilaitosten läheisyydessä! Alle kilometrin päässä kauppakeskus Duo sekä Hervannan kirjasto ja terveysasema. Alueella myös useita päiväkoteja. Läheisellä Suolijärven ulkoilualueen luontopolulla pääset pois kaupungin vilskeestä. Hyvien julkisten kulkuyhteyksien ansiosta ja tulevaisuudessa myös ratikan kyydissä pääset sujuvasti keskustaan. Omalla autollakin matka taittuu Hervannan valtaväylää pitkin parhaimmillaan vartissa. Taloyhtiössä on sauna. Asuntoja löytyy erikoisia, 33 m2 yksiöstä 75,5 m2 kolmioon.\nKiinteistössä on alkamassa arvion mukaan toukokuussa 2021 julkisivu- ja parvekesaneeraus. Remontin arvioitu kesto on noin 5-6 kuukautta. Asunnossa voi asua remontin ajan, mutta parvekkeet ovat pois käytöstä.\nSähkökatu 3 B, 33720 Tampere


Oikea Suomi: Virkamieskiekkoa\nPäätin kirjoittaa totuuden tästä maasta. Siis sen minkä kaikki näkevät mutta tyytyvät olemaan hiljaa.\nTervetuloa kuuntelijat takaisin tänne Radio Suomen kiekkokierrokselle, jossa seuraamme suorana lähetyksenä Suomen Virkamieskiekkoliigan ottelukierroksen kaikkia seitsemää ottelua. Joko siellä Raumalla on saatu toinen erä käyntiin, Ari?\nKyllä ollaan. Erää on pelattu nyt kaksi ja viisitoista, ja vähitellen lippujonot hallin ulkopuolelta alkavat kasaantua ainoalle makkaranjakopisteelle. Osa ihmisistä on vuoronumeroineen päässyt jo katsomoon saakka ja hyvään aikaan ovat päässeetkin, sillä ottelu on edelleen 0-0. Rauman Maila- ja Pallopelivirastolla oli äsken hyvä tilaisuus johto-osumaan, kun hyökkäyspäällikkö Mika Kettunen ehdotti selvitystyöryhmän perustamista kiekon viemiseksi P-pisteen tuntumille, mistä ehdotuksesta käydään kohta lähetekeskustelu. Ja sitten Helsinkiin.\nKiitos. Helsingin vanhassa jäähallissa tilanne on muuttunut kolmeen kahteen, kun Hans Björksten nimitettiin yksimielisesti IFK:n ensimmäisen, toisen ja kolmannen maalin tekijäksi. Vasta 18-vuotias Björksten oli todellinen yllätysveto illan koitokseen, vaikka hän onkin isänsä Skruvar Björkstenin (rkp.) poika, ja nyt siis nimitetty jo hattutempun tekijäksi. Näinpä onkin Räynävän Taklausvahinkokeskuksen kahden maalin johto kääntynyt yllättäen tappioasemaksi, joskin valitusaika ei ole vielä ummessa.\nPaljon on yhä riittänyt kahvitauoilla puhetta myös liigatulokas Räynävän saamista uuden joukkueen ja erityisalueen tuista, joiden ansiosta he saavat nuo kaksi maalia etumatkaa jokaiseen otteluun. Ei näytä hajasijoittelu auttavan. Nyt siirto Ouluun.\nOulussa kotijoukkue taistelee sinnikkäästi kolmen kenttäpelaajan voimin, joista kukin vuorollaan lentävänä molkkena. Leikkausten takia joukkueesta on karsittu neljän miljoonan lisäbudjetista huolimatta sitten viime ottelun Kutvonen, Paalu ja Hammarström erilaisiin hallinnollisiin töihin, joten koko valmennuskahdeksikon on pantava parastaan motivoidessaan jäljelle jääneitä.\nEspoon Jääkiekkotutkimuskeskuksen kokoonpanosta sivussa ovat ylitutkija Esa Peltonen, joka on valtiovierailulla Kiinassa, saikulla olevat ylijohtajat Kari, Riitta ja Pena sekä vuorotteluvapaalla oleva johtava ylitutkija Torsti. Ikäviä uutisia, kun jo kauden alla toimistosihteerit (A3) Kyllikki ja Inkeri joutuivat sivuun kaikista otteluista vaihdettuaan lomarahat juuri näille pelipäiville osuviksi vapaiksi.\nOttelusta sen verran, että, molemmat ovat käsitelleet kiekon maaliin kertaalleen, mutta muutoksenhakulautakunta äänesti oululaisten maalista ja totesi sen sukupuolisesti epätasa-arvoiseksi. Tilanne Oulussa siis edelleen nolla pilkku seitsemän – kolme. Ja nyt oululaisilla on hyvännäköinen hyökkäys menossa.\nTähän väliin kuuntelemme merisään. Kotka-Rankki kaksi, Russarö kahdeksan, Bengtsöö miinus neljä. Ja sitten Hämeenlinnaan.\nHämeenlinnassa jatkuu kahvitauko jo kolmatta tuntia, joten mennään Turkuun.\nHyvää iltaa vain kuulijoille, jotka liityitte mukaan. Täällä Ajokortti ja rekisteriote –areenalla on hieman epätietoisuutta ilmassa siitä, paljonko ottelu on, koska tuomarien yritettyä houkutella pelaajia työhuoneistaan jäälle, pelaajat vastasivat heidän työnsä olevan niin erityisosaamista vaativaa, ettei sitä voi mitata jollakin maaleilla. Asiaa onkin lähdetty selvittämään kyselytutkimuksella, jonka tulokset sainkin juuri käsiini, jaahas, jaahas.\nJa kyllä, turkulaiset ovat tehneet huikean tuloksen, yli neljänkymmenen ottelun edestä töitä! Sillä mennään kirkkaasti kansainvälisen vertailun kärkeen kilpailukyvyssä! Puheet tehottomuudesta ovat taas kerran osoitettu vääriksi.\nVastajoukkue Suomen Autoilu-, Ilmailu- ja Pyöräilyalan Ammattilaiset ry lähetti äsken tiedotteen, jossa se ilmoitti vastustavansa aikeita työtahdin kiristämisestä, ja että jos joku kysyy, he ovat tupakkipaikalla voivottelemassa kuinka on niin kiirus.\nKoska missään ei taaskaan näytä tapahtuvan mitään eikä kentällä liiku edes pöly, kuuntelemme tähän väliin modernia musiikkia, jonka on säveltänyt Atro Mönkkä pajupillille ja ukkosen jyrinälle, opus kaksi. Ottelutulokset voitte käydä tarkastamassa kulttuuri-, liikunta- ja rahapeliviraston ilmoitustaululta, puhelinpäivystys maanantaisin kello 12. Puhelu on teille maksuton.\nLähettänyt Unknown klo 14.59\nNuorisotakuutus luo työtä vaikka tyhjästä\nMinisteriö haluaa puuttua tiukemmin epikseen\nMetsälään kaavaillaan ihmiskaupan keskusta\nJorma Kasurinen järjestää Demari Priden


Oma Säästöpankki sulkee Hauhon konttorin | Keski-Häme\nOma Säästöpankki Oyj:n yhteistoimintaneuvottelut on saatu päätökseensä. Neuvottelujen tuloksena kuusi pienempää konttoria yhdistetään lähistöllä oleviin suurempiin konttoreihin, niiden joukossa Hauho liitetään Hämeenlinnan konttoriin. Lisäksi perintätoiminnot organisoidaan uudelleen. Yhteistoimintaneuvotteluiden piirissä ollut Haminan konttori jatkaa toimintaansa.\nSuunnitellut toimenpiteet johtavat pankin mukaan kahdeksan työtehtävän vähennystarpeeseen. Lisäksi yhdeksälle henkilölle voidaan tarjota sisäistä siirtoa vastaanottaviin konttoreihin.\nMuutoksilla arvioidaan olevan noin miljoonan euron säästövaikutus kuluihin vuositasolla. Mahdolliset uudelleenjärjestelyihin liittyvät kertaluontoiset kulut ovat noin 1,4 miljoonaa euroa, ja ne kirjataan vuoden 2019 viimeiseen kvartaaliin.\nHauholaisten keräämällä adressilla ei siis ollut vaikutusta pankin johtoon. He perustelivat päätöksiä muun muassa oman henkilöstönsä viihtyvyydellä.\n– Yhteistoimintaneuvotteluissa arvioitiin sekä asiakas- että henkilöstönäkökulmaa. Nykyisen konttoriverkoston asema, väestön muuttokehitys, asiakaskäyttäytymisen muutos sekä mielekäs työyhteisö olivat keskusteluiden sisältönä, kertoo toimitusjohtaja Pasi Sydänlammi.\nHänen mukaansa tehtävillä muutoksilla pyritään vastaamaan ennen kaikkea toimintaympäristön muutoksiin, eikä niillä ensisijaisesti edes tavoitella kustannussäästöjä.\n– Meille on myös erityisen tärkeää, että henkilöstömme viihtyy työssään, ja kaikki kokevat tekevänsä mielekästä työtä, Sydänlammi kirjoittaa pankin tiedotteessa. Merkittävä osa pankin henkilöstöstä omistaa myös OmaSp:n osakkeita.\nLähikonttorinsa menettäville asiakkaille selvitellään muun muassa mahdollisia kuljetusjärjestelyitä lähialueen konttoreihin.\nTagitOmaSP Työ ja talous


koulutus | maailmanmenoa vapaassa maailmassa...\nHTML on sukupuolitauti.\nTämän jengin kanssa on työlästä keskustella. Niiden kanssa voi toki puhua mutta ne hömpsät kuulevat sanat mutta mikään kello ei pärise heidän kallossaan. Los Angeles Timeksessä oli juttu pari päivää sitten miten paljon Vapaan Maailman jengi ymmärtää nörttisanoja (lähde 1). Jutun mukaan tulos oli, hieman yksinkertaistettuna, että ”jengi on aika pöljää”. Minusta jengi on ihan aidosti aika pöljää. Mutta tutkimus (kyselykaavake, lähde 2) sanoo (muun muassa) että 11%n mielestä HTML on sukupuolitauti.\nEn ole yllättynyt, kolmestakin syystä. Syy yksi: monivalintakysymykset ovat usein ihan perseestä, ja syy kaksi: jengi on aidosti hömpsöjä.\nSyy yksi: HTML on sukupuolitauti. Tässä se kysymys johon vastattiin.\nMonivalintakysymykset ovat ovat ihan perseestä, jos sinulle ei anneta oikeita vaihtoehtoja. Nyt 21% antoi idioottivastauksia. Mutta 79% valitsi oikein. Ei hassumpi tulos. Entäs jos heille olisi tarjottu vaihtoehto 4 ”en tiedä”? Jos et tiedä, niin se ei tarkoita, että olet idiootti -sinä vain et tiedä. Mutta jos sinulle ei tarjota vaihtoehtoa ”en tiedä”, niin sinua on kusetettu.\nEi oleellisesti erilailla kuin jos sinulta kysyttäisiin ”oletko lopettanut vaimosi pahoinpitelyn?” Mitä tahansa vastaat, niin myönnät epäsuorasti pahoinpiteelleesi vaimoasi ainakin aikaisemmin. Joo, olen. Joo, en ole.\nSyy kaksi: Jengi on hömpsöä. En usko että Vapaan Maailman jengi on geneettisesti hömpsöjä. Mutta jengin mielipiteet pohjautuvat siihen mitä he kuulevat/lukevat/näkevät, ihan niinkuin missä muualla tahansa. Vapaan Maailman ongelma on, minun mielestäni, että se mitä Vapaan Maailman media tykyttää Vapaan Maailman lampaille ei ole oleellisesti erilaista kuin se, mitä Neuvostoliiton Pravda tykytti neukuille. Iso ero on se, että Pravdan markkinointitarina ei ollut kovin hyvä -neukkujen oli vaikea uskoa sitä tarinaa. Vapaan Maailman median tarina on ilmeisesti paketoitu paremmin -jostain syystä jengi uskoo mitä he näkevät teeveessä. Sitä on vaikea uskoa, jos olet koskaan katsonut teevee uutisia jossain motellissa/hotellissa Vapaassa Maailmassa. Mitä näet on se mitä jengi täällä uskoo.\nSyy kolme: Alkuperäinen Los Angeles Times artikkeli on sekin tietyssä mielessä sekin puhdasta ”köyhän kansan kusetusta” (lainatakseni löyhästi edesmennyttä suomalaista poliitikkoa Veikko Vennamoa). Vaikuttaa siltä, että Los Angeles Times yksinkertaisesti julkaisi jonkun hyvältä kuulostavan PR jutun (lähde 3), jonka joku heille lähetti.\nTämä on yksi lisäsyy olla uskomatta amerikkaisten (tai suomalaistenkaan, tai minun) lehtien juttuihin. Lehdillä on entistä vähemmän ammattitaitoisia lehtimiehiä/-henkilöitä/-ihmisiä, joten toimistoon jääneellä jengillä ei ole mitään muita mahdollisuuksia kun julkaista heille lähetettyjä mainostoimistojen PR juttuja.\nMUTU arvioita: Jos muistan oikein, niin jotain 20 vuotta sitten Los Angeles Times’in uutistoimistossa oli vajaat 2.000 journalistia. Nyt on jotain 500. Lukuni voivat tietenkin olla ihan perseestä. Mutta LA Times’in entisenä tilaajana olen sitä sitä mieltä että lehden taso on mennyt niin huonoksi, että sitä ei enää kannata tilata. Hesari on myös mennyt rankasti alaspäin, mutta se ei ole vielä Los Angeles Times’in paskatasolla.\nEn ymmärrä miksi perinteiset lehdet ovat kuolemassa. Minä maksan New York Times, Wall Street Journal, Financial Times ja Hesarin tilauksista. Seinä Kadun Lehti on putoamassa pois, koska sen juttujen taso alkaa olla alle minun sietokykyni. Hyviä juttuja ei voida tuottaa ilmaiseksi -lukijoiden täytyy maksaa. Miten rahastus hoidetaan on tietenkin se kysymys johon etsitään edelleen vastausta.\n(1) Tästä juttu lähti liikkeelle. Los Angeles Times 2014-03-04 (PDF) 1 in 10 in a survey think HTML is an STD – latimes.com 20140304\n(2) Kyselylomake (PDF) Survey Breakdown- Tech Confusions\n(3) Onko tämä vain joku PR juttu http://www.imediaethics.org/News/4422/Latimes__time__buzzfeed_cite_poll_10_america_thinks_html_is_a_std.phpMinä olen\nKategoria(t): aivopesu (lehdet, TV, ...), Alkuasukkaat, koulutus, miks' ne ei tajuu? | 4 Comments »\nMaantietoa Vapaassa Maailmassa.\nJauri lähetti tämän kuvan (lähde 1).\nMinusta on hauskaa kuunnella Vapaan Maailman kansalaisten käsityksiä maantiedosta. Romney ei ole mitenkään erilainen nuori, verrattuna muihin valistuneisiin paikallisiin kansalaisiin.\nJoku vuosi sitten eräs paikallinen Suomen konsulaatin tyyppi meni täällä tilaisuuteen, jossa oli paikallinen presidentti puhumassa. Turvatoimet olivat tietenkin tiukkoja. ”Nimeni on XXX ja edustan Consulate of Finland”. Turvamies käy läpi aakkostettua listaa ja sanoo että listalla ei ole mitään ”Finland” nimistä konsulaattia. Jannu pääsi sisään sen jälkeen kun he sopivat että Phinland ei ole oikea kirjoitustapa.\nVeljenpoikani vaimoineen oli kylässä. Jossain Los Angelesin kaupassa myyjä huomasi että heillä on erikoinen aksentti englanninlielessään ja tät tietenkin seurasi vakiokysymys ”sinulla on vieras aksentti, mistäpäin maailmaa sinä olet?”. ”From Finland”. Myyjä mietti hetken ja kysyi sitten ”missäpäin Los Anglesia Finland oikein on?”.\nItse huvittelen samaa linjaa. Sinulla on vieras aksentti -mistäpäin maailmaa olet? Koita arvata. Puhu lisää ja kuuntelen. Ja puhun lisää. Vakioarvaus on Saksa. Ei, siirry pohjoiseen. Italia? Ei, siirry pohjoiseen. Hollanti? Pohjoiseen. Skotlanti? Pohjoiseen. Australia? Noin yksi kahdestakymmenestä osaa siirtyä suht hyvin maasta toiseen ilmansuuntien mukaan.\nTässä pari en henk.koht esimerkkiä. Fox News jyllää. En muista mistä lähteistä olen aikanaan löytänyt nämä kuvat.\nEpykti ei mennyt ihan oikein.\nSydney ei mennyt ihan oikein.\n(1) Jaurin kuva http://www.facebook.com/jauri.varvikko\nAvainsanat:aivopesu, kulttuuri, maantieto, vaalit2012\nKategoria(t): Alkuasukkaat, koulutus, miks' ne ei tajuu?, vaalit 2012 | 1 Comment »\nMitä me opimme, ja missä? Osa 1 KhanAcademy.com\nTou 10, 2012\n(Minusta tämä aihe on syvältä mielenkiintoinen. Otsikon ”Mitä me opimme, ja missä” on vihje siitä, että haluan kirjoittaa myös uusia sirpaleita tästä aiheesta.)\nMinulle oppikoulu oli armottoman tylsä paikka. Joissakin aineissa luokka eteni aivan liian hitaasti, ja minä kyllästyin. Joissain toisissa aineissa olin pihalla kuin lumiukko, ja en tajunnut juuri mitään. En varmaan ollut mitenkään erikoinen tapaus.\nMinusta tuntuu, että kakaroille, kuten minä, tärkein juttu kaikessa oppimisessa on se, että oppilas pitää opettajastaan. Jos kakarasta tuntuu, että opettaja on kiva tyyppi, niin yhtäkkiä opettajan aihe on mielenkiintoinen. Ja nyt kun aihe on mielenkiintoinen, niin oppimisen motivaation löytyminen on aika automaattista.\nSalman Khan. KhanAcademy.org\nMinusta on mielenkiintoista, että opettajan ei tarvinnut olla ”kiva”; ruotsinopettajani rva Railo oli terroristi (mutta huumorintajuinen terroriti), joka asetti kohtuuttomia vaatimuksia seuraavalle päivälle, kuten esim että minun piti oppia jopa !!! 50 ruotsin sanaa suomeksi. Minä en pitänyt tilanteesta, jossa terroristi Railo kiduttaa minua, mutta minä yritin oppia sanoja välitunnilla ennen ruotsin luokkaa. Homma toimi hyvin, minulla ei ollut kivaa, opin ruotsia, ja rva Railo jäi mieleen hyvänä tyyppinä. Vastaavasti uskonnonopettajani huolehti siitä että minusta tuli ateisti. Ja musiikinopettajani sai minut bonjaamaan, etten osaa\nOppiminen, koulutus, mitä nimeä me sitten käytämmekään, on mielenkiintoinen viritys. Koko oppimisprosessin perimmäinen tarkoitus lienee lapioida seuraavalle sukupolvelle parempia eväitä ja kykyjä ”hoitaa hommia” kuin mitä me fossiilit olemme keksineet.\nJa niin kakarat istuvat luokassa, opettaja pölisee, ja oppilaat kirjoittavat kikkelit (ja muut sukupuolielimet) täristen viisauksia vihkoihinsa. Systeemi on futannut aika hyvin, koska ihmiset pärjäävät ainakin joiden kriteerien mukaan paremmin maapallolla kuin vaikkapa rotat, jotka puolestaan pärjäävät todella hyvin.\nMutta mutta. Tämä koulu-opettaja-oppilas-kynä-vihko systeemi ei ehkä ole enää hyvä tapa. Jos asun Perähikiällä, ja lasteni opettajat eivät ole ihan opettajien parhaasta päästä, niin minulla ei ole ollut paljon vaihtoehtoja. Paikallinen koulu, tai minä opetan itse tyhmille kakaroille aakkosia. (tässä sivuhuomio meille fossiileille -olen käyttänyt jo noin kaksi vuotta LiveScribe kynää, joka on maailman mainioin keksintö, lähde 1).\nJengi on keksinyt kaikenlaisia uusia virityksiä, erilaisia kaupallisia koulutuksia, kursseja, jne, ja jotkut futaa, jotkut ei.\nMutta äiti kulta, miksi kun meillä on Skype, ja YouTube, ja silleen, niin miksi meillä ei ole mitään parempaa tapaa oppia? Tai miksi emme saa paremmille opettajille isompaa yleisöä?\n(Minä uskon ilmaiseen oppimiseen. Tietenkään ilmaiset koulut ja yliopistot Suomessa eivät ole ilmaisia -ne maksetaan verorahoilla. Vapaassa Maailmassa koulut maksavat maltaita, ja trendi jatkuu vauhdilla tähän suuntaan -kakaroiden koulut ja yliopistot ovat Vapaassa Maailmassa sijoituksia, jotka vastaavat asunnonostoja Suomessa. Elämäsi isoin sijoitus myös Vapaassa Maailmassa. Ja asunto on myös elämäsi isoin sijoitus. Ja terveydenhoito tai -vakuutus on myös iso sijoitus. )\nMUNAVATU (lähde 2), johon itse uskon, sanoo, että ehkä oppimisen kuviot ovat muuttumassa teknologian myötä.\nKhanAcademy.org Ensimmäisenä, jos sopii, esittelen Salman Khan’in aloittaman KhanAcademy.org virityksen (lähde 3). Ja esimerkkiesitys on vaikkapa vertailu Euroopan ja Vapaan Maailman terveydenhoidon (more…)\nAvainsanat:koulutus, kova juttu, kulttuuri, teknologia\nKategoria(t): koulutus | 6 Comments »\nLivescribe kynä. Taas.\nHesarikin heräsi. Kirjoitin Livescribe kynästä vähän yli vuosi sitten (lähde 1). Nyt Hesarikin kirjoitti Livescribestä (lähde 2).\nHesarin jutussa on paljon oikeata asiaa ja se kannattaa lukea. Itse käytän kynää edelleen. Ostin siihen korkakuulokkeet (pienet nappulat) joissa on sisällä myös mikrofonit. Niillä äänityksen laatu on tosi hyvä. Ilman mikrofoneja kynän sisäinen mikki on senverran lähellä paperia että äänityksen tulee usein mukaan kynän rahinaa. Mutta yleiarvosana on edelleen: erinomainen keksintö, toimii tosi hyvin.\nLähteet: (1) vuoden vanha juttuni https://heka.wordpress.com/2009/11/06/livescribe-parempi-lyijykyna/ (2) Hesarin juttu älykynästä http://www.hs.fi/talous/artikkeli/Puheen+ja+kirjoituksen+tallentava+%C3%A4lykyn%C3%A4+her%C3%A4tti+matikanopen+kiinnostuksen/1135263296906\nAvainsanat:kova juttu, teknologia\nKategoria(t): koulutus | 5 Comments »\nHei patentoidaan tääkin juttu …. WTF!!\nIBM sai 29.12.2009 patentin (nro 7640233) menetelmälle, jonka avulla voidaan esimerkiksi tekstiviestissä oleva lyhennys ”mm” kääntää pitempään muotoonsa ”muunmuassa” (lähde 1 ja 2). Jopa lyhennys ”WTF” saadaan helposti takaisin alkuperäiseen muotoonsa ”What the Fuck” … Vaude – minä en olisi keksinyt sitä että yleisesti tiedossa oleva juttu voidaan patentoida. Taidanpa patentoida silmien aukipitämisen näkemisen ja visuaalisen havainnointikyvyn parantamiseksi.\nOlematta mikään patenttiasiantuntija mulla on jo pitemmän aikaa olla sellainen kutina että Vapaassa Maailmassa patentteja myönnetään ilman mitään perusteluja – annetaan jengin riidellä oikeudessa myöhemmin. Tietenkin myös järkeviä patentteja myönnetään – mutta tässä pari muuta mielenkiintoista patenttia. Jos nämä esimerkit kuulostavat ihan UFOilta niin voit tietenkin tarkistaa patentit vaikkapa Googlen patenttihakukoneesta http://www.google.com/patents\nTällaiselle skeidalle on myönnetty patentteja. WTF? Nyt on kiva lukea tilastoja siitä miten Yhdysvallat johtaa maailmaa myönnettyjen patenttien määrässä. Kehitys- ja tutkimustoimintaa rahoitetaan ja kannustetaan – ja tulokset alkavat näkyä.\nPatentti 5 443 036 kissan harjoituttamisesta laserkynän avulla (lähde 3). Tämä tuntuu toimivan – kokeilin ja ainakin yksi kissa innostui juoksemaan valotäplän perässä.\nPatentti 4 022 227 osittaisen kaljuuntumisen peittäminen kampaamalla (lähde 4).Tämänkin voisi kuvitella toimivan. En ole kokeillut koska en ole kalju eikä mulla ole kampaa.\nNäitä varmaan löytyisi lisää jos vain olisi aikaa kelata läpi patentteja. Mutta ilman aikaakin musta alkaa tuntua että patenttivirastossa on duunissa luki- ja ajatteluhäiriöitynyttä porukka. Olenko koskaan tullut maininneeksi että Vapaan Maailman koulusysteemi on minusta täysi katastrofi?\n(1) Artikkeli IBM:n patentista http://idle.slashdot.org/story/09/12/30/166220/USPTO-Awards-LOL-Patent-To-IBM?art_pos=10\n(2) IBM patentti patenttiviraston sivuilla http://patft.uspto.gov/netacgi/nph-Parser?Sect1=PTO1&Sect2=HITOFF&d=PALL&p=1&u=%2Fnetahtml%2FPTO%2Fsrchnum.htm&r=1&f=G&l=50&s1=7,640,233.PN.&OS=PN/7,640,233&RS=PN/7,640,233\n(3) Kissan harjoituttamispatentti http://www.google.com/patents/about?id=OfwkAAAAEBAJ&dq=5443036\n(4) patentti kaljuuntumisen peittämisestä kampaamalla tukkaa sivulle http://www.google.com/patents?q=4022227&btnG=Search+Patents\nAvainsanat:älyvapaa, lukutaidottomuus, sekoiluja.\nKategoria(t): Alkuasukkaat, koulutus, sekoiluja. | 4 Comments »\nMiksi metrit ei kelpaa?\nKilot, metrit, litrat ja kilowatit ovat mystiikkaa Vapaan Maailman kansan syville riveille. Paunat, tuumat, tynnyrit, kvartit ja gallonat ovat edelleen arkipäivää paitsi kansan syville riveille niin myös insinööreille ja tiedemiehille. Muistaakseni yksi NASAn Mars avaruusluotain meni hiukan ohi maalin koska osa suunnittelijoita laski luotaimen jarrutuksia paunoissa ja jaloissa ja toiset laskivat metreissä ja kiloissa. Tömps!\nVapaan Maailman todellisuus on se, että onneksi kaikki arkielämän asiat lasketaan ja mitataan tuumissa, jaloissa, ja niiden murto-osissa. Voit ostaa avuksesi murtolukulaskukoneita, jos et osaa kertoa 15-13/64 tuumaa 11-7/9 tuumalla saadaksesi vastauksesi ilmiselvän 179,0590 neliötuumaa (lähde 8) Vapaan Maailman yliopistojen typerät insinöörit ovat valitettavasti aika tarkkaan siirtyneet metrijärjestelmään. Olen aiemmin muistanut mainita, että maailmassa on vain ja ainoastaan kolme johtavaa sivistysvaltiota, jotka urhoollisesti edelleen puolustavat tuumia ja tynnyreitä – nimittäin USA, Liberia ja Burma (Myanmar toiselta uudelta nimeltään) (lähde 4)\nTuumat ja murto-osat tekevät kaiken miettimisen kivuliaaksi ja turhaksi voimisteluksi. Olen onnellinen jääkaapin omistaja. Kuinka iso on jääkaappini (lähde 3)?\nJääkaappini leveys on 35,8 tuumaa. Otan esiin mittanauhan ja mittaan 35,8 tuumaa. Mutta mitttanauha onkin murto-osiin perustuva juttu, joka ei tunne ”pilkku kahdeksan tuumaa” juttuja. Mittanauhat tuntevat yleensä vain tuuman kahdeksasosat. Katso kuvaa. On aika helppo huomata että 35,8 tuumaa on suurinpiirtein jotain 98,7 senttiä. Toisaalta mulla on mittanauha jossa on sekä tuumia että senttejä – hyvin harvalla muulla on hallussaan näin ihmeellinen laite.\nOnneksi Vapaan Maailman jengi oppii virheistään. Tai sitten ei. Onneksi insinöörit ja tiedemiehet funtsaavat juttuja metrisysteemin puitteissa. Tai sitten eivät.\nVapaan Maailman avaruussukkula laitetaan eläkkeelle nyt parin vuoden sisällä. Avaruussukkula on ollut viritelmä, joka on mennyt aika tarkkaan ihan erilailla kuin suunniteltiin. Sukkulan piti olla halpa kuorma-auto, joka heittää kamaa avaruuteen muutaman viikon välein halvalla. Paitsi että että sukkulat lentävät muutaman kerran vuodessa helvetin kalliilla. Kaikki menee hyvin paitsi jos unohtetaan mitä piti alunperin tehdä.\nSeuraavan viiden vuoden aikana Vapaalla Maailmalla ei ole sukkulaa eikä mitään kuorma-autoa, jolla pystytään lähettämään jengiä tai tavaraa Kansainväliselle Avaruusasemalle (ISS = International Space Station). Vapaa Maailma joutuu turvautumaan Venäläisten apuun (vain) viideksi vuodeksi, jos uskomme optimistisesti siihen mitä jengille kerrotaan. Toisaalta jengille kerrotut jutut eivät ole olleet kovin oikeita tähänkään mennessä.\nTilanne ei ole tietenkään toivoton. Vapaa Maailma suunnittelee uutta avaruuden kuorma-autoa, homman nimi on ”Constellation Program” (lähde 2). Kuulemma helvetin hieno ja halpa ja hyvin toimiva systeemi, ihan niinkuin tämä nykyinen sukkulakin. Pojat ovat oppineet aiemmista virheistään – nyt Lyyti lähtee laulamaan, ihan oikeesti.\nTai sitten ei. Pojat rakentavat Constellationinsa …. tuumissa ja paunoissa. (lähde 5).\nKun jengillä on täysin sekopäinen mittasysteemi, niin se johtaa siihen että kukaan ei osaa laskea yhtään mitään. Ai ei vai osaa laskea mitään? Eihän jengi voi olla ihan näin mölöä, eihän äiti?\nOnneksi iPhonen kaupassa on ohjelmia kuin meren mutaa. Ja sieltä löytyy 201 ohjelmaa jolla voit laskea juomarahoja, joko 10% tai 15% laskun loppusummasta. Uusiavuttomuus on Vapaan Maailman arkipäivää …. (lähde 7)\nPS Tynnyrit. Poikien mittasysteemi on mielenkiintoisen täysin sekopäinen. Tynnyri eli ”barrel” on hyvä esimerkki sekoilusta. Yksi tynnyri on …. ai niin, se riippuu siitä mitä tynnyrissä on. Jos tynnyri on\n– US kuiva tynnyri (US dry barrel) niin se on 7,056 kuutiotuumaa (joka on noin 3.28 bushel’ia tai 115,6 litraa\n– US tynnyri mustikoita (cranberry) (suomeksi joko mustikka/puolukka/karpalo) on puolestaan 5.826 kuutiotuumaa (tai noin 2.71 bushel’ia eli 95,47 litraa)\n– tai jotain muuta, riippuen siitä mitä tynnyrissä on (vaihtoehtoja ovat cornmeal (90,7 kg), Portland cement (170,6 kg), US ei-neste olut tynnyri (119,2 litraa), US olut tynnyri (117,3 litraa), jne jne jne jne jne) (lähde 6 kertoo kaikki muutkin kymmenkunta määritelmää)\n(1) Avaruussukkulan uusi version rakennetaan tuumissa ja paunoissa http://www.newscientist.com/article/dn17350-nasa-criticised-for-sticking-to-imperial-units.html\n(2) Sukkulan korvaava Constellation viritelmä http://www.nasa.gov/mission_pages/constellation/main/index.html\n(3) Jääkaappini mitat http://www.samsung.com/us/consumer/detail/spec.do?group=homeappliances&type=refrigerators&subtype=frenchdoor&model_cd=RF266AASH/XAA\n(4) Tuumien ja tynnyreiden viimeiset mohikaanit https://heka.wordpress.com/2008/01/21/metrijarjestelma/\n(5) Kukaan ei opi mistään mitään – uusi systeemi on edelleen tuumissa ja tynnyreissä http://www.newscientist.com/article/dn17350-nasa-criticised-for-sticking-to-imperial-units.html\n(6) Vapaan Maailman tynnyrit http://en.wikipedia.org/wiki/Barrel_%28unit%29\n(7) et osaa laskea 10% tai 15% mistä tahansa luvusta? iPhone osaa auttaa http://www.apple.com/search/iphone/?q=tip+calculator\n(8) jos kuuklaat ”15 13/64 inches multiplied by 11 7/9 inches in square inches” saat vastaukseksi ”((15 13/64) inches) multiplied by (11 7/9) inches = 179.059028 square inches”. Kuukle on kova sana tosi fiksuna laskukoneena…\nKategoria(t): koulutus, miks' ne ei tajuu?, talous | 7 Comments »\nTalouskriisi on ohi. Tai sitten ei.\nTou 16, 2009\nViimeisen parin viikon aikana massamedia on alkanut hehkuttamaan miten ankeat ajat ovat vihdoinkin ohi ja talouden nousu on alkamassa. Pankit selvisivät aika hyvin stressitestistään jossa tarkistettiin miten pankit selviäisivät jos talous menisi enemmän perseelleen. Työttömyystilanne on parantumassa koska työttömyyden nousu on hidastunut. Tai sitten ei.\nKuvasta toivottavasti näkyy miten työttömyys kehittynyt aiempien lamojen aikana. Tietenkin lama voi loppua jo huomenna ja kaikki menee huomisesta lähtien hyvin.\nMitä on tapahtumassa tuntuu olevan se, että jengiä yritetään rohkaista menemään ostoskeskuksiin ostamaan lisää teepaitoja ja kalsareita (more…)\nKategoria(t): aivopesu (lehdet, TV, ...), koulutus, talous | 1 Comment »\nTED.com – huippumielenkiintoinen veppisaitti nyt suomeksi\nTou 14, 2009\nOlen maininnut TED.com’ista pari kertaa. TED on kerran vuodessa pohjois Kaliforniassa pidetty konferenssi, jossa kovat tyypit pitävät 20 minuutin esityksiä omista jutuistaan. Minua viehättää tämä 20 minuuttia. Kuka tahansa pystyy kertomaan omista virityksistään pitkään ja hartaasti, mutta 20 minuuttia? Minä en jaksa kuunnella pitkiä lässytyksiä, mutta 20 hyvin mietittyä minuuttia pitää minut hereillä. Fiksun jengin on pakko miettiä ja harjoitella tanssiaskeleitaan ja tehdä esityksestään todella hyvän. Ja kuka pääsee lavalle jauhamaan omista jutuistaan? Oman alansa mestarit, tieteissä, taiteissa, mutta onneksi ei urheilussa eikä elokuvissa.\n(Larry Brilliant on Googlen säätiön presidentti, ex-hippi, lääkäri, paljon muuta, mielenkiintoinen hyypiö. Tai ainakin mielenkiintoinen puhuja)\nNyt TED on alkanut tekstittää esityksiään, ja niistä on kahdeksan jo tekstitetty suomeksi ja minusta tekstitys on onnistunut hyvin. Tässä kaikki tähän mennessä suomeksi tekstitetyt (more…)\nKategoria(t): koulutus | 19 Comments »


Lausunto Talman keskustan eteläosan asemakaavaluonnoksesta - Uudenmaan piiri\nLausunto Talman keskustan eteläosan asemakaavaluonnoksesta\nKaavoituksella päätetään minne rakennetaan ja minne ei.\nSipoon Talman kaavaan piiri esittää pieniä muutoksia luontoarvojen takia.\nLausunto Talman keskustan eteläosan asemakaavaluonnoksesta\nSuomen luonnonsuojeluliiton Uudenmaan piiri kiittää lausuntomahdollisuudesta.\nKaava-alueen pohjoisosa on ollut ilmeisen haastava kaavoitettava, mikä johtuu alueen luonnonoloista ja jo olemassa olevasta infrastruktuurista.\nTalman lehdot -kohteen länsiosa\nKaavaratkaisua ei alueen pohjoisosan osalta voikaan pitää millään muotoa kestävänä: siinä on osoitettu kerrostalorakentamista, paikoitusaluerakentamista, kadunrakentamista ja myös hulevesien käsittelyrakenteita kaava-alueen arvokkaimman luontokokonaisuuden, vähintään maakunnallisesti arvokkaaksi luokitellun ”Talman lehdot”-alueen länsiosien päälle (sivun 2 kartalla kellanoranssilla rajattu alue 1).\nKyseessä on rakentamiseen kaavaluonnoksessa esitetyllä kohteen osalla erittäin runsaslahopuustoisesta, iäkäspuustoisesta lehtometsästä ja osittain puronvarsilehdosta. Kohteeseen sisältyy sekä tuoreen lehdon että kostean lehdon uhanalaisia luontotyyppejä. Kohteella on suuri potentiaali harvinaisen ja uhanalaisen lahottajasieni-, jäkälä- ja sammallajiston esiintymiselle – mukaan lukien erityissuojelulajit, kuten erittäin uhanalainen lahokaviosammal (Buxbaumia viridis). Mitään näistä metsien peruslajistoon kuuluvaa lajiryhmää ei ole selvitetty kaavatyön pohjaksi. Kaavaa varten tehty kääpäselvitys on tehty idempää kohteen ”Talman lehdot” alueelta, ja vain noin puolen hehtaarin alalta.\nKohteen lajistoa olisi näiden lajiryhmien selvitettävä. Alue on kuitenkin jo nykytarkastelun mukaan niin arvokas, että sen alueelle kaavaluonnoksessa esitetystä rakentamisesta tulee kokonaan luopua. Rakentaminen tulee siirtää muuhun osaan kaava-aluetta, jossa siitä on vähemmän haittaa – tai jos siirtäminen ei ole mahdollista, rakentamisen kokonaismäärää tällä kaava-alueella tulee vähentää. Kerrostalorakentamisesta luopumista ”Talman lehdot” –kohteella puoltaa lisäksi se, että rakentaminen sijoittuisi vaikeasti rakennettavaksi luokiteltuun pohjoisrinteeseen.\nKokoojakatu ja pysäköintipuisto\nKokoojakadun linjaus tulee siirtää pois alueen 1 päältä uudelle linjaukselle (kartalla vaihtoehtoiset karkeat linjaukset A ja B). Kaavassa esitettyä pysäköintipuistoa tulee supistaa itäpäästään, ja joko supistaa sen kokonaispinta-alaa tai vaihtoehtoisesti siirtää pysäköintipuistoa osittain lännemmäksi niin että se sijoittuu kokonaisuudessaan jäljempänä olevalle kartalle rajatulle alueelle 3.\nKaava-alueen pohjoisosan puroon (nykyinen uoma on esitetty jäljempänä olevalla kartalla sinisellä, kohde C) päätyvien vesien hallintasuunnitelma joka on esitetty kaava-aineistoon sisältyvässä kaava-alueen hulevesien hallintasuunnitelmassa, sisältää useita vahingollisia elementtejä, kuten pidätysaltaan rakentamisen kohteen ”Talman lehdot” alueelle, ja option saman kohteen läpi virtaavan puron syventämiseen ”tarvittaessa”. Näistä tulee luopua. Hulevesien hallintasuunnitelma tulisi joka tapauksessa tarkistettavaksi, koska se ei perustu nykyisessä kaavaluonnoksessa esitettyyn kaavaratkaisuun.\nJäljempänä olevalle kartalle vaaleanpunaisella rajatulla alueella 2 ei tällä hetkellä ole tiedossa mitään erityisiä luontoarvoja, ja kannattaisi selvittää voisiko sitä käyttää esim. hulevesien hallintaan.\nKaava-alueen keski- ja eteläosat\nKaava-alueen keski- ja eteläosien suhteen meillä ei ole erityistä huomautettavaa.\nTalman keskustan kaavoitus on malliesimerkki ongelmista, jotka seuraavat siitä että\n– olemassa olevia luonto- ym. selvityksiä ei riittävästi oteta huomioon\n– eikä kaikkia olennaisimpia asioita selvitetä jo yleiskaavassa.\nNäistä syistä suunnittelun myöhemmissä vaiheissa vastaan tulee yllätyksiä, jotka pakottavat muuttamaan aikaisempia suunnitelmia.\nNyt esitetyn kaavaluonnoksen muutostarpeet ovat merkittäviä. Jatkamme mielellämme keskustelua aiheesta myös paikan päällä maastossa, mikäli se nähdään tarpeelliseksi.\n– metsätalousinsinööri Jyri Mikkola, puh. 0400 372 433, jyri.mikkola(a)sll.fi


Granule Maxi – kolme mallia maksimikapasiteettia keskisuuriin ja suuriin keittiöihin tai merikäyttöön\nEdestä täytettävä, raeteknologiaa hyödyntävä keittoastioiden pesukone. Laite on saatavilla kompaktina, sisään vedettävällä täyttökasetilla varustettuna mallina tai joustavana järjestelmänä, joka sisältää yhden tai useamman kasetin ja vaunun. Koneen älykkäät lisävarusteet mahdollistavat lähes minkä tahansa keittiövälineen pesemisen.\n8 GN1/1 tai 4 GN2/1 -astiaa per sykli jopa 192 GN1/1, 96 GN2/1 tai 384 GN1/2 -astiaa tunnissa\nKoneemme säästävät jopa 226 litraa vettä\nVerrattuna käsipesuun lavuaarissa, 8 GN1/1-astiaa ECO-syklissä\nSäästö jopa 8,4 litraa päivässä\nja 2 500 litraa vuodessa\nKäsinpesu altaassa verrattuna ECO-sykliin – 1 500 ateriaa päivässä, 300 päivää vuodessa\nLataukset – Granule Maxi®\nNäe GRANULE MAXI tositoimissa LIVE WASH -ESITTELYSSÄ\nMaksimiteho 400–3 000 aterian päivätuotantoon\nGranule Maxi -malli sopii suuren mittakaavan elintarviketuotantoon, jossa valmistetaan 400–3 000 ateriaa päivässä tai enemmän. Ruoan tuotanto- ja jakeluprosesseilla on kuitenkin suuri vaikutus koneen valintaan, mahdollisesti jopa suurempi kuin päivittäin valmistettavien aterioiden määrällä. Granule Maxi on saatavilla kolmena eri mallina: Compact, Flow ja FreeFlow. Muutaman lisävarusteen avulla kone pesee vaivattomasti melkein minkä tahansa keittiövälineen.\nEcoExchanger-yksikön yhdistetty lämmön talteenotto ja höyryn vähennys parantavat työympäristöä ja pienentävät energiankulutusta\nEcoExchanger on yhdistetty höyrynvähennys- ja lämmön talteenottojärjestelmä. Älykkään muotoilun ansiosta laite lisää matalan astianpesukoneen korkeutta vain 230 mm. Tehokas höyryn vähennystoiminto ottaa pesusyklin tuottaman höyryn talteen ja vähentää huoneeseen pesuohjelman jälkeen vapautuvan höyryn määrää.\nLämmön talteenotto kierrättää höyryn lämpöenergian huuhteluveden lämmitykseen, mikä vähentää huuhtelusäiliön lämmityksestä aiheutuvaa energiankulutusta jopa 33 %.\nKolme mallia keskisuuriin ja suuriin keittiöihin\nOnko keittiössäsi yhdestä neljään neliömetriä tilaa astianpesukoneelle? Mitä välineitä keittiössä pestään päivittäin, ja kuinka monta? Kuinka monta ateriaa keittiö tuottaa päivässä, ja millaisia työpäivänne ovat?\nKaikki nämä puitteet on syytä ottaa huomioon oikean Granule Maxi Editionin valinnassa – suurin ja joustavin järjestelmä ei aina ole paras valinta jokaisen keittiön tarpeisiin.\nCompact Edition – vie vain 1,5 m2 tilaa, sopiva 400–1 500 aterian päivätuotantoon\nCompact Edition tarjoaa Granule Maxi Editioneista parhaan kapasiteetin lattiapinta-alaa kohti. Vain 1,5 m2 lattiapinta-alaa vievä kone pesee jopa 192 GN1/1-astiaa tunnissa . Tämä sisäänvedettävällä kasetilla varustettu Granule Maxi -versio sopii keittiöihin, joissa valmistetaan 400–1 500 ateriaa päivässä.\nGN-pannut työnnetään kasetin ylä- ja alapuolella oleviin kiskoihin, ja kattilat voi lastata suoraan kasetin pohjaritilälle. Lisävarusteet tarjoavat lisää täyttövaihtoehtoja.\nFlow Edition – paras flow ja kapasiteetti 1 000–3 000 aterian päivätuotantoon\nFlow Edition sopii parhaiten keittiöihin, joissa valmistetaan 1 000–3 000 ateriaa päivässä ja on hieman enemmän tilaa astianpesualuetta varten. Malliin kuuluu kaksi kasettia, yksi kasettivaunu ja kaksi seinäkoukkuparia, joihin kasetit ripustetaan täytön ja purun ajaksi. Pesuprosessin sujuvuus mahdollistaa useiden työvaiheiden yhtäaikaisen suorittamisen. Toista kasettia voi tyhjentää tai täyttää, kun toinen on pesusyklissä.\nJos keittiön kapasiteettitarve kasvaa, järjestelmää on helppo laajentaa yhdellä tai useammalla kasetilla, vaunulla ja seinäkoukulla. Flow System tehostaa keittiön ajan-, tilan- ja välineiden käyttöä. Pitkällä tähtäimellä se myös vähentää tarvittavien keittiövälineiden määrää, joka vuorostaan vapauttaa säilytystilaa muuhun käyttöön.\nFreeFlow Edition – paras flow, jousto ja kapasiteetti 1 000–3 000 aterian päivätuotantoon\nFreeFlow on joustavin ja tehokkain Granule Maxin neljästä Editionista ja sopii parhaiten keittiöihin, joissa valmistetaan 1 000–3 000 ateriaa päivässä. Tämä Granule Maxi -kone toimitetaan kahdella kasetilla ja vaunulla, mutta niitä voi aina lisätä, jos keittiösi kaipaa lisäkapasiteettia. FreeFlow System tekee keittiön toiminnasta sujuvaa ja joustavaa sekä säästää aikaa, koska puhtaita astioita sisältävät kasetit voi kuljettaa säilytystilaan suoraan vaunuilla, eikä niitä tarvitse kantaa tai siirtää erilliseen vaunuun.\nFreeFlow System tehostaa keittiön ajan-, tilan- ja välineiden käyttöä. Pitkällä tähtäimellä se myös vähentää tarvittavien keittiövälineiden määrää ja vapauttaa sitä kautta säilytystilaa muuhun käyttöön.\nValmistatteko 3 000 ateriaa päivässä tai enemmän?\nJokainen keittiö on yksilöllinen, eikä kaikkiin sopivaa ratkaisua ole olemassakaan. Twin- tai Mix-ratkaisu (kaksi samaa konetta tai useamman mallin yhdistelmä) voi olla paras keino ottaa raeteknologia käyttöön yli 3 000 ateriaa päivässä valmistavassa keittiössä. Sijoitus maksaa itsensä takaisin viimeistään 24 kuukaudessa, mutta usein paljon aikaisemminkin.\nLue lisää teollisten keittiöiden ratkaisuista.\nMarine Option merikäyttöön\nGranule Maxi Marine Option on Compact Editionin öljynporauslautta- tai laivakäyttöön soveltuva malli. Laivakeittiön olosuhteet poikkeavat varsin paljon normaalista keittiöympäristöstä, koska aallot siirtävät koneen painopistettä jatkuvasti. Keskeytysten välttämiseksi ja koneen turvallisuuden takaamiseksi lisäsimme Marine Option -malliin toimintoja ja turvaominaisuuksia, joilla taataan vakaa, luotettava ja turvallinen keittoastioiden pesu myös merioloissa. Lue lisää Granule Maxi Marine Optionista.